text:
René Shaki Joensen hevur sum frálíður spælt seg til fast plass á føroyska landsliðnum. Í dag var hann spælarin, sum Lars Olsen hevði valt at koma við seg á tíðindafund við føroysku og aserbadjansku pressuni undan landsdystinum á Tórsvølli í annaðkvøld.
Rene spælir við Grindavík í Íslandi og har yviri er kappingin nú liðug. Pepsi-deildin endaði 29. september við Vali sum íslandsmeistara framman fyri Breiðablik og Stjørnuni.
Grindavík, sum annars hevði eina góða byrjan, endaði á 10. plássi, sum er plássið beint oman fyri niðurflytingarstrikuna.
René letur væl at venjingarstøðuni og er takksamur fyri, at hann og aðrir spælarar úr Íslandi hava havt møguleika at venja við HB nú og fram móti komandi landsdystunum eisini.
Rene Joensen skoraði sítt fyrsta mál fyri A-landsliðið í seinasta dysti á Tórsvølli, tá Føroyar vunnu 3-1 á Malta.
Dysturin móti Aserbadjan verður spældur á Tórsvølli í annaðkvøld kl. 19.45


c: text/html

text:
Jeffreysar stubbi (stubbafiskaættin)
Buenia jeffreysii (Günther, 1867)
Stødd: Jeffreysar stubbi verður upp í 6 cm langur.
Dýpi: Hann er úr 5 m niður á 350 metra dýpi, oftast á grótbotni, leirbotni ella sandbotni.
Litur: Hann er grønligur til rustbrúnur við 4-5 myrkum blettum eftir síðunum. Ryggfjaðrarnar eru blágráar við dimmum tvørstrikum.
Teinar: R1 VI (V); R2 I + 8-10; G I + 7-9.
Lýsing: Høvdið er breitt og lágt. Gronin er styttri enn eygnatvørmátið, og eyguni sita so tætt saman, at tey bera næstan saman. Hann hevur tvær ryggfjaðrar. Á siljafiskum er annar teinur í fremru ryggfjøður hægri enn hinir og stingur berur upp úr fjøðurini. Fremra ryggfjøður er hægri enn aftara, og aftara er longri, eins long og gotfjøðurin. Búkfjøðurin kemur aftur til aftara enda á uggafjøðurini. Uggafjøðurin er væl rundað, ein evars lítil spíssur er tó aftureftir. Sterturin er rundaður. Umleið 30 roðslur eru aftur eftir miðjuni og 7-8 frá fremst á aftaru ryggfjøður og niður til gotfjøðurina.
Eyðkenni: Støddin og liturin. Blettirnir.
Týdningur: Hann hevur ikki vinnuligan týdning.
da: Jeffrey’s kutling, en: Jeffrey’s goby, fr: Gobie de Jeffreys, ís: Jeffreys kýtlingur, no: Piggkutling, tý: Jeffrey’sche Grundel
Útbreiðsla: Jeffreysar stubbi tykist at vera sjáldsamur fiskur undir Føroyum eins og aðrastaðni. Hann er fingin norðast í Biskeiavíkini, undir Íslandi (ikki á Norðurlandinum). Í norðara parti av Norðsjónum, við Útsynningsnoreg og í Skagerrak, norðantil og vestantil við Bretsku Oyggjarnar til syðra part av Ermarsundi.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.

robotstxt: allowed

filter: keep


text:
Heystkappríðingin hjá Føroya Ríðingafelag var í gjár - Hetta er dagurin har kappingarárið verður gjørt upp, og FM vinnarir verða kosnir.
30 ross vóru tilmeldaði og var nakað av spenningi í summum greinum.
Máni tvífaldur FM vinnari
Máni hjá Knút Lútzen vann heili tvær kappingargreinar, bæði í Tølt og Trav gjørdi hann greitt og vann bæði á degnum og samlaðu FM kappingina. Tað eru fá ross og reiðfólk sum fevna so víða sum hesir báðir úrmælingarnir. Máni hevur vunnu nógv FM heitir í Trav, men vísir nú enn fleiri dygdir, aftaná at Tølt er komið inn sum nýggj kappingargrein.
Sokkur av Lamba vann FM í Skeið og Brá vann Tvíspor ung
Ein onnur kappingargrein ið er løgd afturat seinastu árini er Skeið, aftaná langan steðg avgjørdi nevndin í Føroya Ríðingarfelag fyri nøkrum árum síðani, at taka hesa grein við aftur og tað vísti seg at vera ein røtt avgerð. Nógv ross kappast í hesu grein og eru tey eisini sera jøvn.
Sokkur hjá Onnu Magnussen av Lamba vann FM í ár, tey hava verið sera støðug, hava luttikið í øllum kappingum og hevur hetta givið góð úrslit. Tey vunnu tó ikki á Heystkappríðingini, tað gjørdi Gunrid Hansen á Flugu við einari sera góðari tíð, 9 sek á 100 mtr.
Brá og Ragnheiður Ólafsdóttir vunnu Tvíspor ung, tey hava vunnu allar kappingarnar í ár. Onkra kapping hava tær eisini havt best tíð av øllum á breytini. Sera flott avrik hjá teimum báðum.
Fúsi vann FM í Tvíspor
Í bólkinum Tvíspor vaksin var tað ein gamal kenningur ið vann. Fúsi hjá Zacharias R. Jacobsen úr Leynum vann allar kappingar í ár og sostatt greitt FM.
Aftaná skaðasteðg seinasta ár hava hesir báðir gjørt eitt ordans comeback. Men teir fingu tó harða mótstøðu í gjár - Hans Pauli Poulsen sum sjálvur eigur nógv FM heitir sat á hestinum Fjalir og góvu teir báðir Fúsa og Zacharias dyst til strikuna. Væntandi er at hesir báðir hestar fara at geva hvørjum øðrum harða kapping komandi ár.
Úrslitini frá Heystkappríngini er at síggja her
Trýst her fyri at koma til úrslit
Meira myndir eru at síggja her
Trýst her fyri at síggja meira myndir


text:
19. Sep 2018
Jørgen Niclasen hevur vegnað Fólkaflokkin lagt uppskot fram, um at strika uppboðsølu av rættindum á Flemish Cap. ì viðmerkingunum til uppskotið stendur m.a. soleiðis: "Seinastu árini hava verið sera tung hjá heimaflotanum. Nú sæst ein glotti, tí kvoturnar á Flemish Cap sannlíkt...
19. Sep 2018
Jørgen Niclasen hevur vegnað Fólkaflokkin lagt uppskot fram, sum gevur kommununum heimild at hækka botnfrádráttin í kommunuskattinum. Í viðmerkingunum til uppskoti stendur m.a., at hendan broytingin kann vera við til at geva teimum lægstløntu ein lætta í gerandisdegnum. Les uppskotið...
19. Sep 2018
Joen Magnus Rasmussen hevur vegnað Fólkaflokkin lagt uppskot fram um skattafriar gávur. Í viðmerkingunum til uppskotið sæst at lesa at endamálið við uppskotinum er at ein og hvør ið fær 5000kr ella minni skal sleppa undan at gjalda skatt av hesum. Ein avleiðing av uppskotinum...
19. Sep 2018
Jørgen Niclasen hevur vegnað Fólkaflokkin, lagt uppskot fram um at javnseta almenna og privata bústaðarbygging. Uppskotið var lagt fram fyrr í vár, men kom ongantíð úr aftur nevnd, so nú verður uppskotið lagt fram aftur so tað vónandi kann koma til atkvøðugreiðslu í Løgtinginum.Les uppskotið...
18. Sep 2018
Jørgen Niclasen setir fram munnligan fyrispurning til Hendrik Old um bygdaleiðir til Glasir. Spurningurin verður svaraður á tingfundinum mikudagin. 1. Hevur landsstýrimaðurin ætlanir um at fáa broytt ferðaætlan hjá bygdaleiðum, so tær passa til skúlatíðirnar í nýggju Glasum. ...
18. Sep 2018
Jørgen Niclasen setir fram munnligan fyrispurning til Sirið Stenberg um íbindingargjald hjá SEV. Spurningurin verður svaraður á tingfundinum mikudagin. 1. Hevur landsstýrið góðkent íbindingargjaldið, sum SEV áleggur familjum 2. Ætlar landsstýrið at krevja broyting í íbindingargjaldinum. ...
18. Sep 2018
Jørgen Niclasen setir fram munnligan fyrispurning til Høgna Hoydal um burðardyggan fiskiskap á Flemish Cap . Spurningurin verður svaraður á tingfundinum mikudagin. 1. Ætlarlandsstýrið at tryggja, at føroysk skip kunnu burðardygt veiða 4.600 tons av toski á Flemish Cap. ...
17. Sep 2018
Minningarorð um John Petersen Brátt, svárt og óskiljandi var at fáa boðini um, at John Petersen ikki er millum okkara longur. John andaðist av hjartatilburði bert 70 ára gamal í Turkalandi, hagar hjúnini vóru farin fyri at halda sjeyti ára...


text:
Street Soccer, ella Túnabóltur er nýtt í Føroyum. Vøllurin er lættur at seta upp, og krevur lítið av plássi.
Í 2009 lat FSF ein Túnabólt-vøll byggja, og fyrstu ferð vøllurin varð nýttur, var til Mentanarnáttina í Havn hetta sama árið.
Túnabólt-vøllurin eru væl egnaður til smærri fótbóltskappingar, sum kunnu verða hildin á skúlum, stevnum, festivalum og til onnur tiltøk. Tað er bara hugflogið, ið setir avmarkingarnar.
Tað serliga við vøllinum er, at hann kann setast upp allastaðir, har undirlagið er slætt, líka mikið um tað er á vegi, kaiøki, ella á einum fótbóltsvølli.
Túnabólt-vøllurin er 17 x 12 metrar til støddar.
Áhugaði, ið vilja leiga vøllin til eitthvørt tiltak, kunnu venda sær til skrivstovuna hjá Fótbóltssambandi Føroya, tel. 35 19 79, ella senda ein teldupost til hanserik@fsf.fo.
Frá Mentanarnáttini 2010
TB ímóti HB - Frá Mentanarnáttini 2010


text:
Byrjan
Hugskotið er her. Men tað skal setast í verk.
Størsta avbjóðingin er at gera hugskotið til virksemi og eina fyritøku, sum gevur yvirskot.
Vit bjóða ráð og vegleiðing til, hvussu hugskotið kann føra til virksemi, sum gevur yvirskot.
Eitt íverksetarahugskot verður tí fyrst og fremst mett eftir, um tað kann gerast ein til eina fyritøku, sum gevur yvirskot.
Best er at brúka neyðugu tíðina at kanna teir handilsligu møguleikarnar í hugskotinum, áðrenn farið verður í gongd av álvara. Kann hugskotið ikki bera yvirskot við sær, so skal tað sleppast beinanvegin.
Spurningur 1:
Havi eg eitt hugskot, sum kann loysa onkran trupulleika hjá fólki, og sum fólk vilja gjalda fyri at fáa loystan?
Spurningur 2:
Kann hugskotið gerast til vørur ella tænastur, sum fólk vilja keypa? Tað er her, at konseptið gerst kommersielt.
Spurningur 3:
Ber til at siga nærri, hvørjir kundar fara at keypa vøruna ella tænastuna?
Spurningur 4:
Hvørja kappingarstøðu er sannlíkt at eg komi í við nýggja virkseminum?
- Trýst á hesa leinkju fyri at lesa meir um at skráseta fyritøku á vinnuskránni, og hvat slag av fyritøku talan er um taks.fo
- Tey sum ætla at reka virksemi í felagsháttunum parta- og smápartafeløg og íverksetarafeløg skulu eisini skráseta seg hjá Skráseting Føroya skraseting.fo
- Um tú hevur brúk fyri at gera tær eina virkisætlan við byrjan, er her ein viðfest, ið tú kanst nýta sum dømi virkisætlan


text:
Dialogur Hvat eyðkennir ein dialog? Hvat er ikki dialogur,sí her um samskifti! Hvørjar eru forðingarnar? Hvussu skipar meklarin dialogin? sí her Hvussu fæst gongd á dialogin? sí her
Kategori: Mediator
Citat frá Simon Peres
22.02.2011 Ver varin við vinnarakensluni Simon Peres, ísraelski politikarin, tosaði í samrøðu við danska sjónvarpsmannin í DR um konfliktina/friðartilgongdina í Ísrael, og segði m.a. soleiðis um sínar persónligu royndir um tilgongd til konfliktir: ”Tveir partar í konflikt merkir ymisk sjónarmið, men eg trúgvi ongantíð at bert tvær loysnir finnast – […]
Konfliktfyribyrging
Konfliktniðurtrapping Um henda trætan verður loyst, havi eg tá áhuga í framhaldandi samarbeiði? Hevur nakar av okkum ein áhuga í at draga málið út? Hevur sambandið okkara millum týdning ella er tað bert úrslitið sum telur? Hevði konfliktin verið loyst, um vit vistu hvør fekk rætt í rættinum? Um eg vinni […]
Kostnaður fyri konfliktmekling
Kostnaðurin Kostnaðurin verður goldin sambært tímatakstinum kr. 1600 + mvg. Henda kostnað rinda partarnir við hvør síni helvt, um ikki avtala er gjørd um annað. Aðrar útreiðslur sum gerast neyðugar, so sum serkøn hjálp, hølisútreiðslur, kostur v.m. rinda partarnir herumframt. Partarnir gera frammanundan avtalu um gjaldanina, og hvussu partarnir býta hesa sínamillum. Ymiskt er […]
Ymiskar trætuloysnir
Hvørja hurð skal eg velja! Trætur skulu loysast – ikki vinnast! Flestu ósemjur og trætur loysa vit við at tosa saman, men viðhvørt steðgar samtalan ella broytir skap, og ósemjan veksur og gerst til eina fastlæsta trætu, konflikt, sum trupult kann vera at koma úr aftur. Hvat gera vit tá! […]
Mekling í arvaviðurskiftum
Mekling framum rættarmál Systkin møtast at tosa um at býta tað jarðiska góðsið eftir foreldrini. Ein óvanlig og trupul støða. Ein støða, sum lættliga kann gerast hættislig fyri alt framtíðar samskifti millum arvingarnar. At býta materiell virði kann í sjálvum sær vera trupult, og uppaftur truplari gerst hetta, tá snýr seg […]
Skeið í konfliktmekling mars 2017
24.02.2017 Konfliktmekling – gerast mediator Intensivt skeið í konfliktmekling, byrjar 21. mars 2017, sí nærri niðanfyri: Konfliktkunnleiki inniber: at skilja, hvat ein konflikt er, og hví og hvussu henda ávirkast at kenna týdningin av málbrúki og atburði í samskifti okkara við onnur at kenna mun á kjaki og dialogi at […]
Arvingarnir- sjónvarpsrøðin
06.02.2014 Tvey heilt ymisk spor: jura ella mekling Áhugavert og eisini óhugnaligt at fylgja við í hesi frálíku sjónvarpssending. Fyri meg sum konfliktmeklara og sum advokat hevur tað ein serligan áhuga at síggja hvussu fokus flytir seg gjøgnum ymisku partarnar, burtur frá familjurelatiónum yvir í juraina. Nú tykist tað, sum […]
Skúlameklling
2005/10/08 Skúlanæmingar kunnu upplærast til meklarar, og síðani at mekla millum næmingar. Meklarin skal upplærast í leikluti sínum at stýra orðaskiftinum og ikki at taka partí við nøkrum av pørtunum. Partarnir skulu hava álit á meklaranum, og júst tá snýr seg um konfliktir millum børn kunnu barnameklarar her hava ein fyrimun framum […]
Val av konfliktloysn
Spurningar at seta sær í eini truplari trætu Hvussu er sambandið tykkara millum? Um henda trætan verður loyst, hava tit tá áhuga í framhaldandi samarbeiði? Hevur nakar av tykkum ein áhuga í at draga málið út? Hevur sambandið tykkara millum týdning ? ella er tað bert úrslitið sum telur? Hevði […]


text:
The Hunger games liggur nummar eitt aftaná fýra vikur, ongin filmur hevur klárað seg so gott síðan Avatar. Forsøgnin sigur, at The Hunger Games fer at yvirhála allar Harry Potter filmarnar á samanlagda box office listanum.
Nýggju filmarnar The Three Stooges og The Cabin in the Woods, liggja nummar tvey og trý, teir eru í síni fyrstu viku, men teir eru ov stuttir, at hála inn á The Hunger Games.
Aftaná at hava fingið eitt facelift, er Titanic aftur á stórskíggjanum, hann klárar seg tó ikki so væl. Hann liggur á fjórða plássi, í aðru viku.
Vit hava í nógv ár bíða eftir at síggja Stifler, Jim, Finch, Stifler’s mom og onnur saman á stórskíggjanum aftur, í American Pie Reunion, men hann klárar seg ikki so væl, á einum fimta plássi.
Wrath of the Titans og Mirror Mirror liggja á sætta og sjeynda plássi, teir hava ikki klárað seg væl.
21 Jump Street er enn á listanum eftir fimm vikur, men er á veg niður.
Lockout liggur á nígginda plássi í síni fyrstu viku og The Lorax er nummar tíggju. Eftir sjey vikur á listanum, er hann tann, ið hevur verið longst á top tíggju listanum hesaferð.


text:
4.10 Ein spælari kann ikki í sama leikumfari spæla á fleiri liðum. Undantikið tó U-spælarar, sum óansæð reglunum í stk. 4.5 og stk. 4.6 hava loyvið at spæla á einum av vaksnamannaliðunum hjá sínum felagi eisini sama leikumfar, sum teir spæla dyst í unglingadeildini, smb. stk. 4.6.
Í sambandinum millum unglingalið og eitt slíkt vaksnamannalið eru reglurnar í stk. 4.4, 4.6 og 4.7 ikki galdandi. Men hesar reglur eru tó galdandi fyri unglingaspælarar, sum spæla á ymiskum unglingaliðum fyri seg og ymiskum vaksnamannaliðum fyri seg.
4.11 Somu serreglur, nevndar í stk. 4.8, sum eru galdandi U18, eru eisini galdandi fyri U18 gentur.
4.12 Ein settur, men ikki spældur dystur, hvørki loysir ella bindur ein spælara.
4.13 Um annað liðið ikki møtir til ein dyst, og hitt møtta liðið av teirri grund verður vinnari, verður dysturin roknaður sum spældur. Ein dystur, sum ikki verður liðugt spældur, verður eisini roknaður sum spældur, um annað liðið verður sett sum vinnari. Ein settur, og við fráfaringartíðina ikki avlýstur dystur, og ein dystur, sum ikki verður liðugt leiktur og ikki hevur nakran vinnara, kann aldrin gera ein spælara á lægri liði ólógligan, um hann sama dag spælir á lægra liðnum.


text:
Fjórða ársfjórðing vóru brúkaraprísirnir 1,0 prosent hægri enn sama ársfjórðing í fjør. Hetta er nakað meira enn triðja ársfjórðing, tá árligi prísvøksturin var 0,8 prosent.
Seinasta árið, frá fjórða ársfjórðingi í 2016 til fjórða ársfjórðing í 2017, hækkaðu prísirnir í øllum høvuðsbólkum. Mesti prísvøkstur var í bólkunum rúsdrekka og tubbak, 2,0 prosent, meðan vøksturin í bólkunum býli, flutningur, hotel og matveitarar, og ymiskar vørur og tænastur var 1,5 prosent. Matvøruprísirnir fóru 0,4 prosent upp.
Seinasta ársfjórðingin í 2017, frá triðja ársfjórðingi til fjórða ársfjórðing, hækkaði brúkaraprístalið 0,4 prosent.
Miðalbrúkaraprístalið vaks 1,1 prosent í 2017
Í miðal var brúkaraprístalið 118,0 í 2017, samanborið við 116,7 í 2016. Miðalbrúkaraprístalið fór sostatt 1,1 prosent upp í 2017. Í 2016 fór miðalbrúkaraprístalið 0,3 prosent niður og í 2015 1,7 prosent niður.
Miðalbrúkaraprístalið javnar út hissini prísbroytingar í einstøkum ársfjórðingum við at samanbera miðalprístalið í árinum við miðalprístalið árið fyri.
Miðalprístalið hækkaði í flestøllum nýtslubólkum í 2017. Størstu ávirkanina á príshækkingina í miðalprístalinum høvdu býlisprísirnir, sum fóru 3,0 prosent upp. Flutningur fór 2,5 prosent upp, rúsdrekka og tubbak 1,8 prosent og hotel og matveitarar 1,4 prosent.
Matvøruprísirnir vóru í 2017 0,3 prosent hægri enn í 2016.
Dagførd og útgreinaði hagtøl um prístalið eru at finna í hagtalsgrunninum.


text:
Silvurøks (silvurøksættin) Argyropelecus olfersi (Cuvier, 1829)
Stødd: Silvurøks verður upp í 10 cm, men vanliga er hon 6-8 cm.
Dýpi: Hon er uppsjóvarfiskur í djúpu høvunum á dýpi millum 100 m og 800 m.
Litur: Um bakið er hon dimm, svartblá, liðirnar eru silvurlittar.
Lýsing: Silvurøks er hávaksin og smalur fiskur, stutt, borin saman við hæddina. Hon hevur stóran, upprendan kjaft. Eyguni venda uppeftir og sita ovarlaga á høvdinum. Stór og týðilig ljósgøgn eru undir búkinum, fram við kjølinum. Hon hevur hvast kjalarskrubb.
Eyðkenni: Støddin, skapið, ljósgøgnini og sterki silvurliturin.
Týdningur: Silvurøks hevur ikki vinnuligan týdning.
da: Sølvøkse, en: Hatchet fish, fr: Hache d’argent, ís: Norræni silfurfiskur, no: Stor perlemorsfisk, tý: Silberbeil
Útbreiðsla: Silvurøks er frá Qaqortoq (Julianehaab) og Ittoqqortoormiit (Scoresbysundi) í Grønlandi, til Íslands, Føroya, Noregs, vestan fyri Bretsku Oyggjarnar, Kanariuoyggjarnar og suður um Suðurafrika og í ein útsynning úr Suðurafrika. Í Kyrrahavinum millum 30° og 50°S. Undir Føroyum sæst hon javnan.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Ljósfiskar Stomiiformes
Í hesum hópinum eru 5 ættir, 53 slektir og 391 sløg:
Av teimum eru undir Føroyum skrásettar 3 ættir við 7 slektum og 8 sløgum:
Yvirhøvur smáir fiskar, ið hava ljósføri runt um á kroppi og høvdi. Summir hava finnu. Nakrir hava roðslu, aðrir ikki. Summar av fjaðrunum mangla á nøkrum sløgum. Onkrir hava fitifjøður undir sporlinum. Flestir eru dimmir á liti, og nakrir eru silvurblankir. Ljósfiskar eru bæði djúpt og ovarlaga í sjónum.


text:
- Tíðindi, mentan og ítróttur
Ebba Hentze deyð
Rithøvundurin Ebba Hentze andaðist í gjár, 84 ára gomul.
Ebba Hentze týddi hópin av bókum og yrkingum til danskt - bæði úr føroyskum, enskum, týskum, svenskum og norskum máli.
Millum annað hevur hon týtt yrkingar eftir Jóanes Nielsen, Róa Patursson og Jens Paula Heinesen til danskt.
Umframt týðaravirksemið var Ebba Hentze rithøvundur. Hon skrivaði bæði yrkingar og barnabøkur, millum annað "Antonia og Morgunstjørnan", "Antonia mitt í verðini", "Mia, skúlagenta í Havn" og "Mamma eigur meg".
Í 1984 fekk Ebba Hentze Barnamentanarheiðurslønina hjá Tórshavnar Býráð.
Hon hevði sína fyrstu yrking í 1953 í danska tíðarritinum Hvedekorn.
Ebba Hentze fylgdi eisini við í norðurlendskum bókmentum, og hevur millum annað umsett finska yrkjaran Edith Södergran til føroyskt.
Í 2006 fekk Ebba Hentze Mentunarvirðisløn M. A. Jacobsens, í 2008 fekk hon Mentanarvirðisløn Landsins, og hon fekk Sømdargávu Landsins í 2012.


text:
Vit hava trallað runt í París aftur í dag. Ikki hissini her eru nógv fólk í býnum. Sólin hevur verið frammi og tað var júst sum tað skuldi, tí vit fóru í tveir av vøkru garðunum her í París.
Vit tóku metro’ina til Jardin des Plantes. Aaaaltso har var vakurt. Har kundi eg verði í allan dag. Blómur í alskins litum. Bæði børn og vaksin stuttleikaðu sær og nøkur sótu fyri seg sjálvan og lósu eina bók. Her vóru ikki so nógv fólk, so tað bar væl til at njóta friðin.
Aftaná nakrar tímar, fóru vit víðari til tann næsta garðin/havan, ella hvat man skal kalla tað á føroyskum.
Jardin Luxembourg skal eitast at verða tað mest romantiska staði í París, so hetta gleddi eg meg til. Alt kipp ikki, tað var sum at síggja meyrur renna runt. Men hóast tað var pakkað við fólki, so vóru øll rólig og góðu sær stundir. Tað virkaði sum um, at ikki bara ferðafólk, men eisini lokal, sótu har og hugnaðu sær í sólini.
Fantastiska lekkurt, og við so vøkrum umhvørvi, bleiv tað so dirvisliga klikt á knøttin á myndatólinum.
Tá eg sá trøini við hesum vøkru ljósareyðu blómunum, trúði eg at eg var komin til himmals! OMG!! Eg ynski mær tílíkt á kirkjugólvið, tá vit skulu giftast takk! haha.. Hevði tað verið so lætt.
Í morgin ætla vit okkum at vitja Eiffel tornið.
Havi eitt gott kvøld!
M&K


text:
kunning viðv. verkfalli og verkbanni
Kunning um upplatingartíðir á dagstovnum og frítíðarskúlum í Sunda kommunu komandi dagarnar.
Dagstovnarnir í Sunda kommunu hava opið sum vanligt týsdagin 12.desember og mikudagin 13.desember.
Frá hósdegnum 14. desember eru allir dagstovnar og frítíðarskúlar stongdir. Foreldur fáa endurrindað fyri teir dagar stovnurin er stongdur.
Eru ivamál ella viðmerkingar til hetta kunnu fólk venda sær til kommunuskrivstovuna á telefon 667271 ella við at ringja til borgarstjóran á telefon 212182.
Sunda kommuna


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Um Gjáarlon
Um stovnin
Gjáarlon varð tikin í nýtslu í desember 2004, og er góðkendur til 84 børn.
Á stovninum eru 5 stovur:
3 vøggustovur (Fossurin, Hylurin og Veitin) og 2 barnagarðsstovur (Áin og Keldan).
Endamálið
Endamálið við námsfrøðiliga arbeiðinum á dagstovninum er:
Við umsorgan, í tryggum og barnavinarligum umhvørvi, at menna og menta børnini á fullgóðan hátt og í samvinnu við foreldrini at geva børnunum eina kristna og siðalagsliga uppaling.
At menna barnanna andsfrælsi, tollyndi, javnvirði og fólkaræði.
At búgva børnini til innlivan, samavgerð, samábyrgd, rættindi og skyldur í einum fólkaræðisligum samfelag.
(Brot úr dagstovnalógini, grein 2)
Hetta er okkara mál
Vit vilja í dagliga yrki okkara veita barninum umstøður við tryggleika og umsorgan. Vit leggja dent á sjálvsvirði og at virða hvønn annan.
Til ber at lesa meira í námsætlanini fyri Gjáarlon, og í skemayvirlitinum.
Foreldrasamstarv
Tit foreldur eru vælkomin at seta tykkara dám á umhvørvið hjá barninum í gerandisdegnum.
Tosið við okkum um hetta, komið við hugskotum og sigið tykkara hugsan – eisini um tit eru misnøgd við eitthvørt.
Foreldraráð við umboðum fyri allar stovurnar verður valt annaðhvørt ár.
Upp- og afturlatingartíðir
Stovnurin letur upp kl. 7.15 og letur aftur kl. 17.15.
Grundlógardag er opið til kl. 12.
Jólaaftan, nýggjársaftan, flaggdagin og Ólavsøkudag er stongt.
Stovnurin er stongdur í 3 vikur í summarfrítíðini.
Stongt er ímillum jól og nýggjár.
Stongt er 2 ráðleggingardagar um árið.
Uppsøgn - broyting - farloyvi
Skal ansingarpláss sigast upp, er tað við einum mánaða uppsagnartíð, til tann 1. í mánaðinum eftir.
Skal broyting gerast í ansingartíðini, er tað við einum mánaða freist til tann 1. í mánaðinum eftir, og skal vera galdandi í minsta lagi 3 mánaðir.
Verður søkt um farloyvi, skal søkjast við einum mánaða freist, til tann 1. í mánaðinum eftir, og farloyvið skal vera galdandi í minsta lagi 3 mánaðir.
Gjáarlon heldur til við Hornaveg 16.
Stovnurin svarar á tlf.: 770 133
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
1988 var eitt skotár, ið byrjaði á einum fríggjadegi eftir tí gregorianska kalendaranum. árið er nummar 1988 eftir Kristi føðing, ár 988 í øðrum ártúsund, ár 88 í 20. øld, og ár níggju í 1980-árunum.
Í 20. øld, er árið 1988, tað árið, ið hevur flestar romenskar bókstavir (11).
1988 var eitt eyðkent á í byrjan internetsins. Hetta var árið fyrsti kendi telduvirusin spratt upp, betur kendur sum Internetormurin 1988. Fyrsta varandi leinkjan var gjørd ímillum USA (NSFNET) og Evropa (Nordunet). Somuleiðis var eisini fyrsta internetbaseraða kjatt protokollin, ið kallaðist Internet Relay Chat. Hugtakið "Heimsvevurin" var tosað um fyri fyrstu ferð í Evrpeisku granskanarnevndini fyri kjarnorku (CERN) Í 1988.
Sovjetsamveldið byrjar sína umfatandi umlegging til blandingsbúskap í byrjan 1988, og byrjar harvið at falla. 1988, tá Ungarn loyvir fríari ferðing til vesturs.
Altjóða Heilsustovnurin byrjar verkætlan sína, ið skal útrýma polio.


text:
Tann 19.og 20.mars var myndamaður í skúlanum og tók einstaklinga og floksmyndir av øllum næmingunum. Nú nærkast dagurin, har myndirnar skulu latast næmingunum, og enn ber til at gjalda, antin fyri floksmyndina ella fyri eitt sett við floksmyndini og einstaklingamyndum.
Skrivstovan umsitir gjaldingina og flýggjar myndirnar út til næmingarnar, sum hava goldið. Sum nú er, eru fleiri seðlar latnir inn uttan at goldið er, og nakrir næmingar hava latið pengar inn, uttan seðilin.
Gott hevði verið, um hetta kom í rættlag, sum skjótast. Konto nr at gjalda inn á er: 6460-549.388.0 og myndirnar kosta 250,- kr fyri eitt sett og/ella 50,- kr fyri floksmyndina.
Eru spurningar, so ber til at skriva teldupost til: ann.thomsen@skulin.fo ella at ringja 302540


text:
Lakstobis (lakstobisættin)
Paralepis coregonoides Risso, 1820
Stødd: Lakstobis verður upp í 50 cm long.
Dýpi: Hon er miðsjóvarfiskur á djúpum vatni, úr umleið 50 m niður á 1000 metra dýpi.
Litur: Livandi er hon silvurlitt, dimmari á bakinum. Trolveidd er roðslan avfarin, og liturin er tá ljósabrúnligur, ljósari niðarlaga á fiskinum. Kápan er dimm eins og táknaholan.
Teinar: R 9-11; U 14-15; B 9; G 22-24.
Lýsing: Lakstobis er langur og mjávaksin fiskur, høvdið er langt og spískt. Ryggfjøðurin er væl aftan fyri miðjan fiskin. Fitifjøðurin er tætt aftur móti klingruni. Hon hevur uggafjaðrar og búkfjaðrar. Gotfjøðurin er aftast á sporlinum. Eftir strikuni eru 59-61 roðslur. Ryggjargeislar eru 67-73 í tali.
Eyðkenni: Búkfjaðrarnar eru eitt vet fremri enn ryggfjøðurin. Nasagluggarnir eru beint yvir aftara enda á yvirkjaftinum. Á hinum lakstobisunum er yvirkjafturin aftari.
Týdningur: Lakstobis hevur ikki vinnuligan týdning.
da: Nordisk lakstobis, en: Lancet fish, fr: Lussion, ís: Stóra geirsíli, no: Stor laksetobis, tý: Lachsspierling
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Langkjaftafiskar Aulopiformes
Hesin hópurin hevur 15 ættir, 44 slektir og umleið 236 sløg.
Av teimum eru undir Føroyum 4 ættir við 6 slektum og 6 sløgum:
Ymiskir í stødd, frá heilt smáum upp til heilt langar fiskar.
Mjáir og smidligir fiskar við longum høvdi og kjafti, summi sløg við stórum hvøssum tonnum og høgum, longum fjaðrum. Skapið á táknabogunum er serligt, minnir um rimaverk. Nøkur sløg í hesum hópinum liva við botnin, onnur uppi í sjónum.


text:
Útgivið tann: 14.01.2014
Danskar lýsingar í føroyskum bløðum (Jógvan í Lon Jacobsen)
Skrivað hevur: Jógvan Andersen
Opni Dimmalætting fríggjadagin 5. November. Ovast á triðju síður stendur: Vi sælger ikke bare produkter til jubilæumspriser. Og niðast stendur: de gode råd gør forskellen. Hetta er ein heilsíðulýsing í einum føroyskum blað í 1999. À donskum úr enda í annan. Eisini er ein stórur partur av lýsingabløðunum, sum verða tveitt niður í postkassan á donskum. Helt, hetta var ein farin tíð, nú næstan stórt hundrað ár eftir jólafundin. Hetta eru lýsingar til føroyska almenningin á øðrum máli enn okkara egna. Hetta kann ikki vera rætt. Vit eiga at kunna krevja, at lýsingarmálið skal vera føroyskt og soleiðis lata tað verða ein part av føroyskari málrøkt. Vit eiga at kunna krevja, at handlar og fyritøkur, sum lýsa í føroyskum bløðum og sjónvarpi skulu gera tað á okkara egna máli: føroyskum. Alt annað er heilt burturvið. Hetta eru lýsingar, ið venda sær til føroyingar, og tí eiga lýsingarnar at vera á føroyskum. Lýsið á føroyskum og bara á føroyskum.


text:
- Tíðindi, mentan og ítróttur
- Menningarlæran kann ikki prógvast
Tak niður
Hetta kemur til sjóndar í fimta parti í sjónvarpsrøðini Gud signi Føroyar, sum varpar ljós á markið millum trúgv og vísindi.
Tá Charles Darwin legði fram sítt ástøði um menningarlæruna í bókini Origin of Species frá 1859, byrjaði eitt drúgt stríð ímillum vísindafólk øðrumegin og kirkjuligar myndugleikar hinumegin. Læran um, at alt lív hevur ein felags uppruna, var ovboðið fyri kirkjuna. Og hóast nógv kirkjusamfeløg við tíðini hava góðtikið menningarlæruna, er hetta stríðið framvegis aktuelt.
Í føroyska fólkaskúlanum er menningarlæran partur av námsætlanini í lívfrøði frá 7. flokki, og sambært lógini skulu frískúlar fylgja somu námsætlan sum fólkaskúlin. Men hvussu verður menningarlæran so borin fram í 7. flokki í frískúlanum hjá Kelduni?
- Menningarlæran er í stríð við tað, sum Bíblian lýsir um skapanina. Vit læra næmingarnar at síggja tað út frá teimum kristnu virðunum, sigur Jastrid Høj, skúlastjóri.
Sí brot úr fimtu sendingini omanfyri.
Sendingin verður í sjónvarpinum í morgin kl. 19.20. Tú kanst eisini hyggja á heimasíðu okkara. Tú finnur partin her.
Sí eisini


text:
Fyrireikingarnar til Føroysku Tónlistavirðislønirnar – FMA 2015
Mentan09-12-2014 - 03:10 - Jóanis Nielsen
FMA aftur á skrá
Nú er dato komin á og fyrireikingarnar til Føroysku Tónlistavirðislønirnar – FMA 2015 – eru farnar í gongd.
Leygardagin 14. mars 2015 verða Føroysku Tónlistavirðislønirnar 2015 handaðar í Norðurlandahúsinum. Hesum boðar arbeiðsbólkurin, sum fyrireikar stóra tiltakið, frá í dag.
Kringvarp Føroya, Miðlahúsið og Norðurlandahúsið skipa í felag fyri stóra tónleikafagnaðinum, har bestu avrikini í føroyskum tónleiki farna árið verða heiðrað. Hetta er eitt savnandi tiltak, sum fevnir um alt slag av tónleiki. Fyrstu ferð Føroysku Tónlistavirðislønirnar vórðu latnar, var 14. mars í ár, 2014, tá 22 virðislønir vórðu handaðar.
Tiltakið var serstakliga væl móttikið – bæði av almenninginum og ikki minst av tónleikarunum sjálvum. Útselt var til sjálva handanina í Norðurlandahúsinum, sum varð útvarpað á Rás2 og í Útvarpinum, umframt at sendingin eisini varð sjónvarpað á netinum. Meira enn 5.000 fólk fylgdu við á netinum í senn, meðan tiltakið varð stroymað. Hetta er met í Føroyum.
Fyriskipararnir halda, at tað er neyðugt at fagna føroyskum tónleiki við einum árligum tiltaki, sum varpar ljós á og gevur føroyskum tónlistafólkum ta virðing, tey hava uppiborið, og har føroyskur tónleikur og føroyskir tónleikarar eru í miðdeplinum.
Tiltakið í Norðurlandahúsinum tann 14. mars í ár, og tann stóra undirtøkan tiltakið fekk, var eisini besta dømi um, at FMA er er eitt neyðugt átak. Tað var tískil heldur eingin ivi hjá fyrireikarunum um, at Føroysku Tónlistavirðislønirnar skuldu aftur á skrá í 2015.
Ein arbeiðsbólkur varð við ársbyrjan mannaður við einum umboði frá hvørjum av stigtakarunum, umframt umboðum frá føroyska tónleikaumhvørvinum. Í Arbeiðsbólkinum eru Eyðfinn Jensen (KVF), Fróði Vestergaard (NLH), Barbara Holm (MH), umframt Ólavur Larsen (fyri tónleikaumhvørvið) og Elin Brimheim Heinesen (MUSIC.fo). Tiltakslimur er Sunleif Rasmussen (fyri tónleikaumhvørvið). Hesi heittu á Rólant Waag Dam um at samskipa tiltakið fyrsta árið.
Á almennum eftirmetingarfundi í Miðlahúsinum tann 27. mars 2014, vórðu allir limirnir í Arbeiðsbólkinum afturvaldir. Heitt er aftur á Rólant Waag Dam, um at átaka sær at samskipa FMA 2015, og tað hevur hann játtað.


text:
Aðalfundur í Norðoya Tjóðveldisfelag
Árligi aðalfundurin hjá Norðoya Tjóðveldisfelag verður mikudagin 28. februar kl.19 í Miðstovuni í Klaksvík.
Á skránni er frágreiðing um virksemi felagsins farna árið, roknskapur og val av nevndarlimum.
Í ár verður Floksting floksins í Norðoyggjum. Hetta verður sjálvandi eisini umrøtt á fundinum.
Vónandi koma nógv fólk, so at vit eisini kunnu hava eitt gott kjak um politisku støðuna.
Á fundinum ber til at tekna seg sum lim. Vilt tú gjalda limagjald, kann tað gjaldast á fundinum, ella kunnu pengar flytast á konto 9865 100 2680 í Norðoya Sparikassa. Limagjaldið er 200 kr. – fyri lesandi og eftirlønarfólk 100 kr.
Nevndin í Norðoya Tjóðveldisfelag


text:
Kvæðini sunnudag kl. 11:00
Vit vilja fegin nýta høvi at takka øllum, sum saman við Fótatraðk ríkaðu Álastevnuna við føroyskum dansi og góvu vitjandi eina uppliving fyri lívið.
DAGFØRT: Í morgin sláa vit ring longu kl. 11:00-11:45 í konsertsalinum Hybrid. Vit gleða okkum at síggja tykkum til føroyska dansin. Øll eru vælkomin uppí, og øll eru somuleiðis hjartans vælkomin at vera í føroyskum klæðum.
Kvæðini sunnudag:
Í Gøtu ein dag
Í Gøtu ein dag
har hendi eitt undur, ei fyrr var tað sæð:
Tað skramblar sum heglingsæl – luftin var klár
klettarnir spreingjast, sum snarljós teir traff.
:,: Øll Gøta var paff. :,:
Ei undur var í:
Í Tróndargjógv undir Borðoyarlíð
lá Tróndur og rembdist, hann spenti so fast,
at Trølkonufingur í liðinum brast,
og Kellingin datt, hon stóð har so trygt,
:,: og Risin fekk gikt :,:
Nú vaknaði við
hin gamli í gjónni og royndi eitt stig,
men tungur var bulur og beinini veik,
tó hvat gjørdi Tróndur tá mátturin sveik?
Hann gandaði Geyta í grøvini lá,
:,: so Geyti stóð hjá. :,:
Teir heilsaðust so.
Hoyr olmussudýrið, mær tørvar eitt boð.
Eg svav her so leingi, eg sigi tær satt,
eg veit ikki hvussu í Føroyum er statt.
Um tingið er sett og um menn lata skatt,
:,: meg lysti at frætt. :,:
Tað gekk so ein tíð,
og Geyti kom aftur í Borðoyarlíð.
“Jú, nógv er at frætta, teir lesa í bók
um Sigmund og teg og um kalvan teg tók.
Í gandi hvør maður í Føroyum er nú
:,: nógv betur enn tú. :,:
Teir sigla í logn,
teir rógva og hava ei árar í ogn.
Teir tosa úr Gøtu og suður í Vág,
úr Føroyum til Hetlands eitt ílatog lá;
hin “rómarski” pávin lá deyður ein dag –
:,: brátt vistu teir tað. :,:
Men fólkið er smátt,
og kvinnurnar detta um miðjuna brátt.
Á høvdinum bera tær fjarðar og gras,
og eg sá ein mann nýta botn, tá hann las.
Á monnum er pannan so høg, at eg sá
:,: hana aftanífrá. :,:
Og alt letur skatt,
og mjøður er bannaður – jú tað er satt.
Tað mesta av jørðini fór undir kong” –
Tá suffaði Tróndur: “So aftur í song! –
Men sig hvat ger tingið. Nú statt ei og bín!”
:,: “Jú, teir selja grýn!” :,:
BRESTIS KVÆÐI.
1. Árla var um morgunin,
sólin roðar i hav,
Beinir gekk i skálan inn,
sum Brestir sterki svav.
Niðurlag:
Treðum lættliga dansin!
Dagurin skín so fagurliga,
komið er hægst á summarið.
2. “Statt upp Brestir, bróðir mín!
sól i skorar gyllir,
eingin blæsur vindur á vág,
og sjógvurin er stillur.
3. Lít tær út at Lítlu Dímun,
har hvítir ei við tanga,
aldri fæst ein betri dagur
bjargaseyð at fanga.”
4. Tóku bond og bjargalinur,
gyrdu svørð við belti,
gingu so til strandar oman,
dreingir tveir teir eltu.
5. Mælti tað Sigmundur Brestisson,
vetrar var hann níggju:
“Eg skal út á Lítlu Dímun
hin villa veðr at síggja.”
6. Svaraði Tórir Beinisson,
á tólvta ári var:
“Faðir, fert tú á Dímun út,
lat meg fylgja tær!”
7. “Hvat skulu tit á Dímun gera,
har eru stíggir trongir,
langir eru teir loftskútar,
og lágir eru tit dreingir”
8. Svaraði Sigmundur Brestisson,
snimma vaks hans hugur:
Hann, ið alist við øsku inni,
lítið í leikum dugir!”
9. “Satt hann sigur, sonur mín,”
Brestir tók til orða,
“eingin skal hjá ungum alva
bragdarhugin forða.”
10. Tóku bát úr tøttum neysti,
rangt var teimum sjógvað,
dreingir settust i rengur niður
og høvdingar at rógva.
11. Løgdu teir at oynni inn,
bátin upp teir drógu,
gingu so í bergið fram,
sum brattar rásir lógu.
12. Fótafimir og klófastir,
óttaðust ei nakað,
lupu lætt um leysar upsir
styggan seyð at taka.
13. Fimm hundrað av áseyði
Lítla Dímun bar,
svart var alt sum kolamógvur,
eyðkent slag tað var.
14. Stygt og kvikt sum villur fuglur,
vártreyst út av lagi.
So er sagt, at hvalbingar,
teir tóku av alt slagið.
15. Tykir mær tað harmiligt
at fara so um fæ;
fyrnsta seyð, i Føroyum var,
meg lysti enn at sæð.
16. Fullvæl dugdu høvdingarnir
vargaseyð at veiða,
gingu so at báti oman,
fongin við sær leiða.
17. Hildu fram at Stóru Dímun,
vildu vinna heim,
siggja trinnar miklar skútur
sigla mótur teim.
18. Albrynjaðar triggjar tylvtir
taldu teir á førum;
glitra spjót og gyltir hjálmar,
sólin skein á svørðum.
19. Brestir mælir orðum hátt,
gott var í honum evni:
“Fullvæl kenni eg seglini
og gylta drekastevnið.
20. Hoyr tú Beinir, bróðir mín!
hvat ráð skulu vit taka?
Hasir eru garpar teir,
ið okkum ætla at saka.
Stolt Signhild
1. Stolt Signhild lader brygge og blande vin,
– så favr da falder den rin –
hun byder sin broder hjem til sig.
Udi brynjer alle.
1. Og de skænkte mjød, og de skænkte vin; de skænkte så længe, som solen skinned.
3. Hendes broder og han ville ride hjem, stolt Signhild byder hannem følgesvende.
4. “Og hvad skal jeg med følgesvende? Mine fiender eru nu alle i senge.”
5. Og der han kom foroven den by, der mødte han sine fiender syv.
6. Og der han kom i tykken ris, da blev han sine fiender vis.
7. “Jeg beder Eder, alle mine fiender, for Gud: I lade mig blæse i forgylden ljud.”
8. “Og du skal have vort minde dertil; du blæs i ljud imedens du vil.”
9. Han blæste i ljud, han blæste så hårt, det hørte stolt Signhild i sin gård.
10. Han blæste i ljud, han blæste så længe, det hørte stolt Signhild i sin seng.
11. Stolt Signhild råber over al sin gård: “I lede mig ud min ganger grå.”
12. “I lede mig ud min ganger grå, vel syv år siden han solen så.”
13. “Han solen ej så vel i syv år;
vel femten år siden han sadelen bar.”
14. “I hente mig ud mit glavind og spjud; vel átjan år siden de vare ude.”
15. Stolt Signhild red, så fast hun rende; sin gode fole derover hun sprængde.
16. Stolt Signhild råber, hun var så vånd: “Du svar mig, broder, om du kan.”
17. “Ikke er jeg ve, og ikke er jeg vånd; du hjælp mig, søster, om du kan.”
18. Hun hug ihjel hans fiender syv; så førte hun hannem levende til by.
19. Og havde det været to for en,
så havde hun givet dem dødsensmen.
20. Og høvdu tað verið tveir fyri ein,
– så favr da falder den rin –
so hevði hon givið teimum deyðamein.
Udi brynjer alle.
JÁKUPSA SKEGG.
1. Jákupsa skegg var sjáldan turt,
tá ið hann kom á bøin, var bundið burt.
Niðurlag:
Men Dansen den gaar
saa let igennem Lunden.
2. Marjun við síni brendu 1ið:
“Eg meini, at krovið er burtur við.”
3. “Er krovið burtur, skal tað yngsta minnast,
og inni fyri harrunum skulu vit finnast.”
4. Jákup sker i sjóðheitan grát,
fór oman til Sjúrða at lána sær bát.
5. “Bátin skalt tú fáa, sum eg hann eigi,
eg hopi, at harrarnir verða ikki vreiðir.
6. Bátin skalt tú fáa við mastur og segl,
upp á vegin skal tú fáa eitt skerpitjógv.”
7. Jákup hann stígur i fremra stavn:
“Nú ætli eg mær til Kjøpinhavn.”
8. Tá ið hann kom har mitt á fjørð,
tá bognaði skútan sum ein gjørð.
9. Tá ið hann kom har út á hav,
tá brakaði hvørt sprek, i Sjúrða báti var.
10. Hann kastar síni akker á hvítan sand,
fyrstur steig Jákup fótin á land.
11. Ein harri út av vindeyga sá:
“Her kemur ein maður i kappanum grá.
12. Her kemur ein maður i kappanum grá,
ongum líkari enn Sibba at sjá.”
13. Uppi i grasagarði akslar hann skinn,
og so gongur hann fyn harrarnar inn.
14. Jákup hugsar við sjálvum sær:
hví stendur eingin upp fyri mær?
15. “Mine naadige Herrer, ville I mig høre,
jeg haver en Sag for Eder at føre.
16. Eg átti eitt bundi, og tað var gult.
Ein tunna av korni so var tað fult.
17. Tó at tað ikki var turkað á sorni,
so var tað so gott sum ein tunna av korni.
18. Hálvt hevði eg ætlað mær til fræ,
hálvt hevði eg ætlað mær til jóladag.
19. Hálvt hevði eg ætlað mær til jóladag,
teir stjólu tað burtur tann sama dag.”
20. Harrarnir svaraðu honum i stikli:
“Hví kemur tú higar við ongum vitni?
21. Hvi kemur tú higar, títt Føroya barn?
tú skal verða settur i tað harðasta jarn.
22. Hví kemur tú higar at klaga um korn?
tú skal verða settur i tað hægsta torn.”
23. “Meðan eg ongan rættin kann fá,
so lati meg sjálvan i lógbókina sjá.”
24. Tað fyrsta Jákup Sibbi i lógbókina sá,
tá kendi hann ikki s fyri k.
25. So mundi Jákup frá lógbókini renna,
ongan bókstavin mundi hann kenna.
26. Jákup uttar eftir beinkinum ekur,
tann ovasti harrin eftir byrsuni tekur.
27. Jákup út um dyrnar gløir,
tann ovasti harrin byrsuna løðir.
28. Jákup út um dyrnar leyp,
tann ovasti harrin eftir honum skeyt.
29. Jákup út um dyrnar gekk,
eittans haglið i dyntilin fekk.
31. Gud lati meg aldrin liva tann dag,
at eg komi aftur i sovorðið lag.
32. Gud lati meg aldrin liva so leingi,
at eg komi aftur fyri slíkar dreingir.”
Sigmundskvæði yngra
1. Í Føroyum búðu høvdingar tveir,
Tróndur og Sigmundur itu teir.
Noregs menn! dansið væl í stillum;
stilli tykkum allar,
riddarar, Noregs menn!
dansið væl í stillum.
2. Sigmundur búði Skúvoy á,
Tróndur búði við Gøtuvág.
3. So grammur var Tróndur, hann hugsar ilt:
Sigmundur hevur vár’ veitslu spilt.
4. Tróndur hann situr í sínari lon:
“Tit heintið mær Sjúrða Tollaksson.
5. Tit heintið mær Gutta og láa Tór.”
Snarliga boð eftir teimum fór.
6. Inn komu garpar og søgdu so:
“Hvat vilt tú, Tróndur, tú sendi oss boð?”
7. “Eg havi sent tykkum boðini tey,
at tit skulu hjálpa til Sigmunds deyð.
8. Tit hvessið spjót, tit hvessið knív;
tað skal galda Sigmunds lív.
9. Hetta mítt ráð man vera gott:
Vit skulu herja á hann á nátt.”
10. Teir samlaðu saman sveinar og menn
og gingu til strandar allir í senn.
11 So sigldi Tróndur Skúvoyarfjør,
skútan bognaði sum ein gjør.
12. So myrk var náttin, og skútan gegg,
so blíðan byrðin Tróndur fekk.
13. Myrk var náttin, og skútan rann,
teir hildu beint mót Skúvoy fram.
14 Eingin vardi, teir komu hartil,
alt gekk til, sum Tróndur vil.
15. Skramblaðu teir við vápnum hart,
so hurðar gingu í smildur snart.
16. Sigmundur vaknar úr svøvni brátt:
“Hvør brýtur inn á meg í nátt?”
17. “Hann, sum brýtur tínar dyr,
tað er tann maður, tú háaði fyrr.
18. Sigmund helt sítt svørð ímót,
fimm fullu høvur á Tróndar fót.
19. Sigmundur høggur av makt og vold,
trý fullu høvur á Tróndar skjold.
20. Tróndur hann var til ilsku fús:
“Tit setið nú eld á Sigmunds hús!”
21. Sigmundur talar til frænda sín:
“Nú má eg rýma av húsi mín’.”
22. Einar úr Suðuroy, hans frændi Tór,
eingin annar við Sigmundi fór.
23. Sigmunds hústrú stendur við vegg:
“Tú hoyr meg , Tróndur Gøtuskegg.
24. Stríðist tú móti konu og børn,
so ert tú grískari enn ein bjørn.”
25. “Tit sløkkið eld, tit stingið inn knív!
Eg stríðist bert um Sigmunds lív.”
26. Tróndur vendi borgini frá,
beint ímót’ sum Sigmundur lá.
27. Tróndur hevði so fyri orð:
“Eg kenni royk av Sigmunds sporð.”
28. Tróndur biður teir hava mót:
“Eg kenni royk av Sigmunds fót.”
29. Teir gingu fram um grøna lund,
teir dvøldust við gjónna eina stund.
30. Sigmundur sær um gjónna brá:
Steingríms høvur á vølli lá.
31. Sigmundur aftur um gjónna sprakk,
svørðið úr hans hondum stakk.
32. Sigmundur flýddi á oynna norð,
Tróndur hevði tá manndómsorð.
33. Sigmundur kastaði í havið seg,
Einar og Tóri sama veg.
34. Tá ið Tróndur hetta sá,
aftur at báti skundar hann tá.
35. Aftur at báti skundar hann tá,
men ikki kundi hann Sigmundi ná.
36. Svimja teir tríggir við miklari ferð,
sum streymur harður á firði er.
37. Tórur aftur um seg sá:
“Nú tekur Einar at dragna frá.”
38. Sigmundur gjørdi sær tann ómak:
hann legði Einar á sítt bak.
39. Tórur rætti Sigmundi hond:
“Nú hevur Einar givið upp ond.”
40. Sigmund slepti Einar’ av,
Suðuroyarfjørður varð hans grav.
41. Sigmundur svimur og frændi hans,
enn er fjórðingur eftir til lands.
42. Tórur legði seg bylgju ímót.
“Nú eri eg givin í hond og fót.”
43. Tú svim til lands, legg einki í meg!
Eg eri farin, men redda teg.
44. Svaraði Sigmund’, í sjónum sat:
“Ei, mín frændi, skiljast vit at.
45. Vit vóru saman í mangari ferð,
ei mín frændi, skiljast vit her.”
46. Sigmundur var í orðum trygg’,
hann legði Tóra á sín rygg.
47. Sigmundur svimur av allari makt:
“Nú hava vit at landi lagt.”
48. Brimið tað brýtur sum boðaslóð,
Tað Tóra niður at botni dró.
49. Sigmundur var ein menskur mann,
men ikki bóru beinini hann.
50. Tá hann hevði svomið tann veg so lang,
hann legði seg stillan niður í tang.
51. Torgrímur átti Sandvík fyrr,
hann sá ein morgun út fyri dyr.
52. Torgrímur hugdi mót tara út:
“Eg meini, eg síggi ein reyðan klút.”
53. Tórgrímur talar til dreingir tveir:
“Tit vitið, um har er nakað meir.”
54. Inn koma dreringir og siga frá,
stórur maðu rí tara lá.
55. Ein stórur maður í tara lá,
ongum líkari enn Sigmund’ at sjá.
56. Torgrímur tók sær øks í hond,
so fór hann til sjóvarstrond.
57. Torgrímur niður í taran sær,
maktarleysur lá Sigmundur har.
58. Torgrímur talar til sveinar sín’:
“Gullringur Sigmunds skal vera mín!”
59. “Dreingir, tit haldið mær í hans hár,
meðan eg gevi honum banasár.
60. Dreingir, tit haldið (í) hans hár í topp,
meðan eg skilji høvur frá kropp’.”
61. Dreingirnir hildu í hans hár,
meðan hann gav honum banasár.
62. Dreingirnir hildu (í) hans hár í topp,
meðan hann skilti høvur frá topp.
63. Gullringin bóru teir heim til hús,
men kroppin gróvu teir í sand og grús.
64. Ein slíkan enda Sigmundur fekk,
hans líki ei í Føroyum gekk.
Jens Chr Djurhuus (sjóvarbóndin)
Nú gerast kvøldini myrk og long
Nú gerast kvøldini myrk og long,
ov lítið eg dugi at spinna.
Heima har gerst mær stovan ov trong, hvar skal eg mær stuttleikan finna? Frægast man vera at fara í dans. Heimalambið er har, eg gevi tí ans, og í Klubbanum hittist mangt par,
har man finnast eitt hvørt vakurt fyri mær.
So klæði eg meg í mín stutta stakk, sum neyvan til kníggja man røkka, silkisokkar og skógvar av lakk,
sum brádliga sundur munnu støkka. Ja, skjótt er at greiða mítt dreingja hár, so klíni eg smyrsil uppá kyssusár,
so er daman í galla og jong,
nú bert tørvar mær ein heimalambsdrong.
Mót ́ Klubbanum seti eg mína kós,
har jazzbanda dreingirnir grenja.
O, gævi eg fann mær ein fittan matrós, sum eg út í dansin kann venja. Treystliga stígi eg um Klubbans gátt, eg veit, at eg fái eina stuttliga nátt,
nú eg síggi ein danskan korporal,
hann skal vera í kvøld mítt høvuðsmál.
Við blíðum eygum og bros á kinn
eg tíðum á hann man heita.
Vakrari drongi í hold og skinn
tú leingi eftir skal leita.
Hann hyggur og hann brosar yvir móti mær, hann kennir at eg havi hug á sær,
so trínur hann fram , ger eitt bukk:
“Må jeg be ́om en dans, frøken sumk”.
Til jazzbanda streingir vit fara á flog
og fram eftir gólvinum reika,
og eyguni hittast og bera boð,
meðan hjartað í ørsku man leika.
hann lýður mær í oyrað: “Vi ta ́r os en tur, her bliver så trangt som i et fangebur”,
og ú Klubbanum hvørva vit brátt, nú fyrst byrjar hin stuttliga nátt.
So vinarliga hond í hond
vit undan fólkinum renna,
og steðaga forpøst har yviri við strond, har eingin okkum man kenna.
Og mánin hann skínir yvir Nólsoyarfjørð, hann skínir og glampar , so vit verða ør, og teir knappar teir skína sum gull,
ja, av elskhugi eg verði so full.
Eg kvøði ei meira um hesa nátt, eg livdi jú fleiri slíkar.
Er drongurin fittur og veðrið gott,
tá alt eftir vild seg líkar.
Ja, hugurin er góður av besta slag, um teir koma aftur ella fara avstað. Men tá vit ikki ongur fáa drong, ja, so fara vit allar undir kong.


text:
Við einum toymi persónligum venjarum við fleiri ára royndum kunnu tit koma tríggjar dagar um vikuna at venja styrki og kondi. Trygd og rættir venjingarhættir eru í hásæti. Tað vera trý hold við 15 luttakarum í mesta lagi í hvørjum, ið venja saman. Hvørt hold hevur ein útlærdan persónligan venjara, ið lærir tykkum at gera hvørja venjing hvørja ferð.Vit syrgja fyri. at tit fáa betri kondi, verða sterkari, missa nøkur kilo og sjálvandi fáa meira orku.
Vit byrja kl. 05.50 hvønn mánadag, mikudag og fríggjadag (ORKA MORGUN)
Vit byrja kl. 07.30 hvønn mánadag, mikudag og fríggjadag (ORKA PULS)
Vit byrja kl. 09.00 hvønn mánadag, mikudag og fríggjadag (ORKA PULS)
Vit byrja kl. 12.00 hvønn mánadag, mikudag og fríggjadag (ORKA MIDDAG)
Vit byrja kl. 15.00 hvønn mánadag, mikudag og fríggjadag (ORKA PULS)
Vit byrja kl. 16.30 hvønn mánadag, mikudag og fríggjadag (ORKA SEINNAPART)
Vit byrja mánadag og mikudag kl. 19.00 og fríggjdag kl. 18.00 (ORKA KVØLD)
Sí meira um ORKA á Facebook síðuni her.


text:
Kjarnin í lærugreinini er danskt mál og danskar bókmentir umframt aðrar bókmentir á donskum máli.
Danskt er fyrsta fremmandamál, sum undirvíst verður í, og er kravd lærugrein frá 3.-9. floksstig. Í 10. flokki er danskt vallærugrein.
Danskt mál og donsk mentan eru partur av norðurlendskari mentan, og tí gevur danskt atgongd til onnur norðurlendsk mál og til eina felags mentanarfatan, sum fremur ein norðurlendskan samleika. Í lærugreinini verður tí eisini undirvíst í svenskum og norskum máli og bókmentum...


text:
P/F Vest Pack varð stovnað á heysti 1994.
Høvuðsvirkisøki hjá Vest Pack, er plast- og etikett framleiðsla. Seinnu árini hevur Vest Pack eisini verið heildarveitari av pakkitilfari og tí sum fylgir í kjalarvørrinum av tí – t.v.s. at veittar verða eisini vørur, sum ikki eru partur av sjálvari framleiðsluni, so sum pappeskjur, blokkumsløg, pakkimaskinur osv.
Styrkin hjá Vest Pack er millum annað fleksibilitetur, eitt nú av tí, at vit hava framleiðsluna í húsinum og ikki hinumegin víða hav. Somuleiðis kunnu vit tillaga framleiðsluna eftir føroyska marknaðinum, eitt nú hvat víðvíkur nøgdum, har vit hava eitt lægri minstamark fyri serframleiðslu enn okkara kappingarneytar uttanlands. Somuleiðis er Vest Pack ISO 9000 góðkent – eisini framleiðslan.
Vest Pack varð valt til ársins virki í 2013.
Vit eru gott og væl 20 fólk, sum hava okkara dagliga starv á Vest Pack. Vit hava øll ymiskar uppgávur á virkinum, men hava tó sama endamál, nevnliga at nøkta kundans tørv á pakkitilfari.


text:
Vilmund Jacobsen 12.06.2018 (22:47)
Partrolarar gera okkurt gott hálið
- Flestu partrolarapør eru til fiskiskap, men fiskiskapurin roynist misjavnur. Tey pør, sum eru hepnast, fáa okkurt gott hálið. Skipini koma inn at landa, sum henda vikan gongur.
Á Fiskamarknaði Føroya vita tey at siga, at fýra partrolarar eru til fiskiskap undir Føroyum, og tað er mest djúpvatnsfiskur, sum skipini liggja eftir.
- Tveir djúpvatnstrolarar landa ætlandi fyrst í vikuni, og síðan landa tveir aðrir seinni í hesi vikuni.
Fyrst í vikuni var ein trolbátur á landleiðini, og tveir vóru norðanfyri. Ein trolbátur landaði í gjár, og hinir koma inn at landa seinni í hesi vikuni.
- Vit vænta, at øll garnaskipini, sum fiska svartkalva, koma inn at landa hesa vikuna, men fiskiskapurin hjá garnaskipunum er smáligur, verður lagt aftrat.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hvat er ein kristin?
Spurningur: Hvat er ein kristin?
Svar: Ein orðabók hevði lýst ein kristnan á líknandi hátt: ''Ein persónur, sum trýr, at Jesus er Kristus, ella fylgir átrúnaðinum, sum er bygdur á Jesu læru''. Hetta er eitt gott býrjanarstøði, men, eins og nógvar aðrar orðabókalýsingar, klárar tað ikki til fulnar at greiða frá bíbilska sannleikanum um, hvat tað er at vera kristin. Orðið ''kristin'' verður nevnt tríggjar ferðir í Nýggja Testamenti (Áp. 11:26, 26:28, 1. Pæt. 4:16). Tey, ið fylgdu Jesusi, vórðu fyrstu ferð nevnd ''kristin'' í Antiokia (Áp. 11:26), tí at atburður, gerðir, og talumáti teirra vóru sum hjá Kristusi. Orðið ''kristin'' merkir bókstaviliga at ''hoyra til flokk Kristusar'' ella ''ein, ið fylgir Kristusi.''
Tíverrri hevur orðið ''kristin'' mist stóran part av sínum týdningi og verður ofta brúkt um onkran, sum er religiøsur, ella hevur sterk, moralsk virði, men sum møguliga ikki fylgir Jesusi kortini. Tað eru mong, sum ikki trúgva ella líta á Jesus, sum nevna seg kristin, tí at tey ganga í kirkju, ella eru partur av ''kristnari'' tjóð. Men at ganga í kirkju, tæna teimum, sum eru verri fyri enn tú sjálvur ella bara at vera eitt gott menniskja, er ikki nóg mikið til, at vera roknaður sum kristin. At ganga í kirkju ger teg ikki kristinant, eins og tú ikki verður ein bilur, um tú fert inn í eina garasju. Tað ger teg ikki kristnan, um tú ert limur í eini kirkju, gongur ofta til gudstænastu, ella gevur pening til kirkjuna.
Bíblian sigur, at góðar gerðir eru ikki nøktandi í Guds eygum. Í Titus 3:5 stendur, ''Frelsti Hann okkum, ikki fyri rættvísisgerðir, vit høvdu gjørt, men eftir miskunn Síni við bæði endurføðingarnar og endurnýggjaninar í Heilaga Andanum.'' Ein kristin er sostatt ein, ið er endurføddur í Gudi (Jóh. 3:3, Jóh. 3:7, 1. Pæt. 1:23) og trýr og lítur á Jesus Kristus. Í Efesusarbrævinum 2:8 stendur, ''Tí av náði eru tit frelst, við trúgv – og tað ikki av tykkum sjálvum, tað er gáva Guds ...''
Ein sannur kristin bæði trýr og lítur á persónin Jesus og verk Hansara, eisini deyða Hansara á krossinum sum bót fyri syndir okkara og uppreisn Hansara á triðja degi. Í Jóh. 1:12-13 stendur: ''Men so mongum sum tóku ímóti Honum, gav Hann mátt at verða børn Guds – teimum, ið trúgva á navn Hansara...'' Tað, ið eyðkennir ein sannan kristnan, er kærleiki til onnur, og at vera Guds orðið lýðin (1. Jóh. 2:4, 10). Ein sannur kristin er veruliga Guds barn, ein partur av sonnu familju Guds – ein, sum hevur fingið nýtt lív í Jesusi Kristi.
Hevur tú tikið eina avgerð fyri Kristus av tí, tú hevur lisið her? Um so er, trýst á ''Eg havi tikið ímóti Kristusi í dag'' – knøttin niðanfyri.
Far aftur til føroysku heimasíðuna
Hvat er ein kristin?


text:
Vit eru nøkur starvsfólk á Námsvísindadeildini, sum eru farin á stevnu í London um telduútgerð og teldunýtslu til undirvísing. Framsýningin húsast í einum kendum sýningarstaði, nevnt ExCel, sum liggur úti…
Allir skúlaflokkar í miðdeild – luttakið í Biophilia-kapping um vinningar fyri 100.000 krónur Gerið ta bestu tvørfakligu undirvísingargongdina og vísið hana í verki! Lærarar og næmingar arbeiða í toymi, har…
Stóra arktiska ráðstevnan Arctic Circle var hildin í Reykjavík síðsta vikuskifti, og har vóru øll vælkomin: Stjórnarleiðarar, tingformenn, kommunalpolitikarar, vinnulívsfólk, granskarar, lesandi og mótmælisfólk.…


text:
Veitarar, ið senda landinum fleiri enn 50 rokningar árliga, hava fingið boð frá Gjaldstovuni um, at frá 1. november í ár tekur landið bert ímóti talgildum rokningum.
Gjaldstovan hevur í fleiri enn 10 ár arbeitt við at íverkseta talgildar rokningar. Nøgd-semið er høgt millum veitarar, ið hava lagt um til talgildar rokningar, tí tað hevur merkt skjótari avgreiðslutíð og færri feilir fyri veitaran, tí talgildu upplýsingarnar verða sjálvvirkandi lisnar inn og skrásettar í roknskaparskipanini hjá landinum.
Les meira her.
Gjaldstovan | Kvíggjartún 1 | FO-160 Argir | Tel: +298 35 24 00 | Fax: +298 35 24 01 | gjaldstovan@gjaldstovan.fo | EAN 5797100000010 | V-tal 343269


text:
Náttúra og djóralív á landi eru undir stórum trýsti. Síðan 1970 eru helvtin av heimsins villu djórasløgum útdeyð. Hetta kemst bæði av at vit menniskju hava veitt og dripið ov nógv av djórasløgunum, og at vit hava meira ella minni oytt teirra lívlendi. Eisini týdningarmiklar plantur og ávøkstur eru undir trýsti, tí at fólk rudda lendið til kýr at ganga á biti ella fyri at pløga jarðarstykkini til aðra grøði.
Hóast støðan sum heild er álvarslig, eru eisini góð tíðindi. Sjeytiárini eru ikki einans byrjanin til stóru afturgongdina í náttúruni, men eisini ein tíð, har fólk gjørdust meira tilvitað um, hvussu vit nýta og misnýta náttúruna. Fólk varnaðust at plantu- og djórasløg vóru í vanda fyri at doyggja út, og eisini at tað er gjørligt at taka stig fyri at byrgja upp fyri vandanum.
Millum annað vóru fleiri náttúruverndarfeløg sett á stovn í sjeytiárunum, sum enn í dag virka fyri at kunna fólk um støðuna, og fyri at varðveita hótt plantu- og djórasløg. Arbeiðið hjá hesum feløgunum er ein tann størsta orsøkin til, at fleiri hótt djórasløg enn eru til. Eitt nú liva munandi fleiri pandur og tikarar í villu náttúruni í dag, enn fyri 20 árum síðani. Enn er tó langt eftir á mál, sum er at lyfta villu stovnarnar aftur á upprunaliga støðið.
Verri er við øðrum djórasløgum. Eitt nú er talið av fílum og nasahyrningum fyri stórum falli, tí horn og fílabein verða seld fyri høgan prís, serliga til Kina. Men eisini tann kinverska stjórnin ger nú átøk fyri at steðga handli við fílabeinum, og tí er vón fyri fílunum.
Eisini mugu vit minnast til, at týdningarmikið er at verja og varðveita sjáldsomu djórasløgini, eisini hóast tey møguliga ikki eru eins fitt, vøkur ella bergtakandi sum pandur, tikarar og fílar. Men tá vit verja stór náttúruøki fyri at bjarga einum djóraslagi, hjálpa vit samstundis eisini øllum øðrum djóra- og plantulívi í sama økinum.
Skynsama nýtslu av jørðini
Fimmtanda heimsmálið snýr seg ikki einans um at innibyrgja náttúruna og at friða øki, sum vit ikki kunnu nerta. Tað týdningarmesta er, at vit skulu tryggja eina burðardygga nýtslu av náttúruni og tilfeinginum. Tí kunnu vit eisini framyvir veiða, fella trø og fiska, men tað skal gerast á ein hátt, so at vit ikki samstundis oyða náttúruna, ið gevur okkum hesar møguleikar. Hetta er týdningarmikið at leggja dent á. Bæði so at vit í ídnaðarlondum kunnu síggja stóra virðið í náttúruni, men eisini fyri at kunna geva upprunafólkunum, sum eitt nú búgva í regnskóginum, løgfrøðilig rættindi at kunna liva í og nýta skógin á ein burðardyggan hátt.
Viðarlundir eru ymsa staðni í landinum. Kannið eftir, hvussu og nær trøini í viðarlundunum eru gróðursett.
Ferðavinnan er í stórum vøkstri. Kann henda vinnan verða til ampa fyri náttúruna?
Nevn trý súgdýr, sum liva á landi í Føroyum.
Í Føroyum eru tríggjar oyggjar bundnar at Ramsar-sáttmálanum. Hvørjar eru oyggjarnar? Hvat er ein Ramsar-sáttmáli?
15.1 Fyri 2020 at tryggja varðveitslu, endurskapan og burðardygga nýtslu av lendis- og feskvatnsvistskipanum serstakliga skógum, mýrilendi, fjøllum og turrlendi í samsvari við skyldur sambært altjóða sáttmálum
15.2 Fyri 2020 at virka fyri at seta í verk burðardygga umsiting av øllum skógi, steðga skógartýning, kveikja lív í aftur skaddan skóg og í stórum gróðurseta trø og fáa skóg um allan heim at vaksa aftur
15.3 Fyri 2030 at berjast ímóti oyðimarkarmyndan, at endurbøta oyðilagt lendi og mold, eisini lendi, sum ávirkað er av oyðimarkarmyndan, skerpingi og floymi, og stremba eftir at fáa í lag ein heim, har lendi ikki verður oyðilagt
15.4 Fyri 2030 at tryggja, at fjallavistskipanir verða varðveittar, eisini teirra lívmargfeldi, fyri at stimbra teirra evni at gera sítt til burðardygga menning
15.5 Sum skjótast at fara undir týðandi tiltøk at tálma oyðingini av natúrligum bú- og gróðararøkjum, steðga lívmargfeldismissi og fyri 2020 at verja og forða fyri, at hótt sløg verða týnd.
15.6 Fáa í lag rættvíst og rímiligt býti av fyrimunum, ið standast av at gagnnýta ílegutilfeingi og virka fyri hóskiligari atgongd til slíkt tilfeingi, sum samtykt er í altjóða sáttmálum
15.7 Fara beint til verka at gera enda á ólógligari veiðu og sølu av vardum plantu- og djórasløgum og taka upp spurningin um eftirspurning og útboð av ólógligum vørum úr villini tilfeingi
15.8 Fyri 2020 at seta í verk tiltøk at fyribyrgja og í stórum skerja ávirkanina av innræsnum fremmandum plantu- og djórasløgum í land- og vatnvistskipanir, fáa tamarahald á ella beina fyri teimum
15.9 Fyri 2020 at flætta virði í vistskipanum og lívmargfeldi upp í lands- og staðbundnar virkisætlanir, í menningargongdir, virkisskráir at beina fyri fátækt og í frágreiðingar
15.a Savna og stórliga økja fíggjarliga tilfeingið frá øllum keldum at varðveita og á burðardyggan hátt nýta lívmargfeldi og vistskipanir
15.b Savna stórt tilfeingi úr øllum keldum og á øllum stigum at fíggja burðardygga skógarumsiting og at elva menningarlondum til at seta í verk slíka umsiting, millum annað fyri at varðveita skóg og gróðurseta nýggjan
15.c Økja stuðulin um allan heim til átøk at berjast ímóti ólógligari veiðu og sølu av vardum djóra – og plantsløgum, millum annað við at økja førleikan hjá staðbundnum samfeløgum at halda fram við burðardyggum útkomumøguleikum
Heimsins bestu tíðindi hava verið á prenti í Dimmalætting í 2018.
Hesar greinar umrøða Heimsmál 15:


text:
ROÐIN SØKIR EFTIR HEILSURØKTARUM OG HEILSUHJÁLPARUM TIL SAMBÝLIÐ VESTURSKIN Á TOFTUM.
Søkt verður eftir:
– Einum heilsurøktara starvsbrøki 0,8 svarandi til 32 tímar um vikuna. Arbeiðstíðirnar eru í skiftandi vaktum.
– Einum heilsurøktara starvsbrøki 0,5 svarandi til 20 tímar um vikuna. Arbeiðstíðirnar eru í skiftandi vaktum.
– Einum heilsurøktara fyri heilsurøktara í farloyvi í tíðarskeiðnum 01.09.18 – 31.07.20 Starvsbrøkurin er 0,7 svarandi til 28 tímar um vikuna. Arbeiðstíðirnar eru í skiftandi vaktum.
– Fýra heilsuhjálparum í starvsbrøki o,7 svarandi til 28 tímar um vikuna. Arbeiðstíðirnar eru í skiftandi vaktum .
Vesturskin er eitt sambýli har 16 fólk húsast. Á sambýlinum veður dentur lagdur á, at liva eitt lív, sum gevur meining og varðveitir samleikan hjá húsfólkinum. Her starvast sjúkrarøktarfrøðingar, heilsurøktarar og heilsuhjálparar. Høga fakliga dygdin á Vesturskin strembar eftir at arbeiða viðurkennandi og at skapa ein gerandisdag, har húsfólk, starvsfólk og avvarðandi trívast, mennast og hava tað gott.
FØRLEIKAKRØV
• Prógv og góðkenning sum heilsurøktari
Prógv sum heilsuhjálpari
• Áhuga at arbeiða við eldri fólki
• Góð evni at samskifta í skrift og talu
• Hug at arbeiða og samstarva í eini tvørfakligari búðeind í
menning
• KT-førleika á brúkarastøði
VIT BJÓÐA TÆR
• ein yrkisliga spennandi og mennandi gerandisdag
• ávirkan á menningina av tænastunum í Roðanum
• eitt gott arbeiðspláss, góðar umstøður og fjølbroyttar avbjóðingar
• møguleika at seta tín dám á og framhaldandi at menna tænasturnar
hjá Roðanum
Søkja skikkaðir umsøkjarar ikki størvini, kunnu aðrir fakbólkur verða settir – um so er, verða uppgávurnar tillagaðar fakbólkin.
SETANARVIÐURSKIFTI
Størvini verða lønt sambært sáttmála við KAF / Fíggjarmálaráðið og avvarðandi fakfelag
MEIRA FÆST AT VITA
Meira fæst at vita um størvini við at venda sær til Anniku Torbjarnadóttir, deildarleiðara á Vesturskin. Telefon 793388 ella við telduposti til annikat@rodin.fo
UMSÓKN
Umsókn saman við prógvum, góðkenning og upplýsingum um útbúgving og royndir verður at senda til rodin@rodin.fo. Viðmerkjast skal: ”Heilsurøktari til Vesturskin” ”Heilsuhjálpari til Vesturskin”.
Umsóknarfreistin er 02. august 2018.


text:
Alt ov ofta snakki eg um alt sum eg kundi hugsað mær at gjørt, og hvat? Áðrenn eg veit av havi eg gloymt tað burtur aftur og so blívur tað ikki til nakað. Tvær vinkonur og eg snakkaðu um at tað hevði verið hugnaligt at verið saman eitt vikuskifti fram til jólar og hesuferð tóku vit okkum saman og avtalaðu eitt tíðspunkt. Hetta er nú fleiri vikur síðani, og nú er vikuskiftið endiliga her.
Tvær okkum búgva í Jyllandi og ein í Keypmannahavn. Seinast vóru vit allar samlaðar í Aarhus, so nú er tað Keypmannahavn sum sleppur at undirhalda okkum.
Nú sita vit í bussinum.. og her skulu vit sita í nakrar tímar afturat. Tað mundi enda galið. Fyri tað fyrsta vóru vit har meir enn ein tíma ov tíðliga.. (typiskt). Vit fóru so at tralla í eina løtu og komu so aftur hálvan tíma áðrenn bussurin fór. Eg sigi vð hana, at vit mugu vera tíðliga, so vit kundu sleppa at sita saman. Vit sita og bíða við tann hvíta bussin sum hevur “Larsen” skriva eftir allari síðuni. Hetta var tað vit høvdu fingið at vita í sms boðunum. Men har kemur ongin bussførari.. So fóru vit at hyggja eitt sindur runt, um tað kanska var onkur annar bussur vit skuldu við. (tað kann jú ongantíð bara ganga sum tað skal). Ein onnur genta, sum er líka ørkymla sum vit, finnur so útav at tað er ein annar bussur sum vit skulu við. Nú vísur tað seg at bussurin er fullur av fólki, og at vit ikki sleppa at sita saman. (bara yvirav hvørjari aðrari) sooo vit yvirliva!
So nú er vikuskiftið byrjað og vit eru klárar at ráhygga okkum yviri í stórbýnum.
Eg haldi at Keypmannahavn er ein so hugnaligur býur at vitja, sjálvt um mær ikki dámdi so væl at búgva har. So eg gleði meg! Helst eisini at ganga ímillum alt tað vakra jólapyntið og bara tralla, eta og hygga. Tað skal tað virkuliga verða pláss fyri viðhvørt, annars blívur lívið alt for keðiligt. Mær dámar so væl at hava okkurt at gleða meg til og tað motiverar meg í gerandisdegnum.
Hvat fara tit at gera í vikuskiftinum? Kanska onkur veit um okkurt spennandi tiltak, sum er í Kbh í vikuskftinum? So er endiliga at senda eina heilsan henda vegin.
M&K


text:
Bogi Hansen, havfrøðingur, leiðari á Umhvørvisdeildini á Fiskirannsóknarstovuni (14-11-2007.
Veðurlagið í heiminum er í ferð við at broytast. Jørðin hitnar; høvini fløða, og nógvar aðrar broytingar eru á veg. Fyri okkum í Føroyum er tann mest týðandi spurningurin helst, hvussu hesar broytingar fara at raka havið kring okkum, tí bæði veðurlag og øll okkara livilíkindi eru bundin at havinum.
Í fyrilestrinum verður greitt frá, hvussu viðurskiftini í føroyskum havøki eru bundin at veðurlagi, og hvørjar broytingar kunnu væntast.
Fyrilesturin, sum sjónvarpssending, kann takast niður her.
Tilfarið er væl egnað, sum íblastur og kunning til læraran og til hægri undirvísing.


text:
Ørindi 1 – Orð og lag: Líggjas á Váli
Ørindi 2 – Orð: Osvald J. Smith Lag: John W. Peterson Týtt: Líggjas á Váli
Ørindi 3 & 4 – Orð og lag: Stuart Hamblen Týtt: Líggjas á Váli
Ørindi 5 – Orð: Virgil P. Brock Lag: Blanche K. Brock Týtt: Líggjas á Váli
Ørindi 6 & 7 – Orð: Arthur Tappan Pierson Lag: Philip Paul Bliss Týtt: Líggjas á Váli
Vinur, sum enn gongur syndanna veg, kennir ei
hvíld ella ró, lurta og hoyr, hvat er gjørt fyri teg,
hoyr hesi tíðindi góð: Jesus elskar teg, Jesus
elskar teg, tók tína syndaskuld alla á seg. Jesus
elskar teg!
Eg gevi tær meg sjálvan, Gud, tín vilji mín nú er
tín halgi andi í mær býr, hann gleði til mín ber.
Á, Jesus, Harri, meg og mítt eg beri alt til tín,
í allar ævir verður tú mín Harri, Kongur mín.
So er tað ikki longur eg, men Kristus eina tú,
sum eigur meg og hevur fest í mínum hjarta bú.
Mær kærur sunnudagsskúlin er, og syngja
dámar mær. Men eitt meg tyngir, og tað er øll
tey, eg sakni har. Eg vóni, Harrin nýtir meg, tað
er mítt mál og mið. Eg veit ein song, sum
dregur tey, lurta, og lær hann við.
Far út á gøtur, nýt allar løtur, við kærleika tú tey
vinn. Sig hurðin opin stendur, fá tey at koma
inn. Eymliga tosa, syng so og brosa, vís teimum
kærleikan. Men halt bert so trúliga á, lat Harran dýrdina fá.
Eg fortaptur var, men Jesus frelsti meg, ja, mín
Frelsari dýri er hann, og úr ivans bondum Jesus
loysti meg. Ja, mín Frelsari dýri er hann!
Ja, ja, mín Frelsari dýri er hann, ja, mín Frelsari
dýri er hann! Eg fortaptur lá, men Jesus reisti
meg, ja, mín Frelsari dýri er hann!
Ein skari við hørpum, óteljandi mong,
tey í nærveru Guds syngja har nýggjan song.
Eina honum, sum elskaði okkum, ja hann
eigur dýrdina alla um ævir, amen.
Hvør vónleys vár syndara støða, hon var,
um Jesus ei doyði og synd vára bar.
Eina honum, sum elskaði okkum, ja hann
eigur dýrdina alla um ævir, amen.


text:
Politikaramál fyri byrjarar
Politikarar eru sera undirhaldandi at lurta eftir, og tað er bara ein lítil tíggjundapartur av føroyingum, sum ikki hevur eina meining um politikk. Ein orsøk til hetta er, at politikarar eru retorisk flogvit, sum hava føroyska málið í síni makt og klára at tosa sjálvt morgunsang so spennandi, at man skuldi trúð evnið var fótbóltur.
Treyðugt so, fyri fólk sum nýliga hava fingið valrætt og enn ikki meistra jargonina, kann tað stundum kennast ørkymlandi at simultanavkota oratoriska gullkornsfloymin, ikki minst tí at politikaraorð og orðingar ofta merkja tað øvuta av tí, sum tey merkja úti í almenninginum. Tí hendan stutta leiðbeiningin fyri tey, sum av misgáum halda, at politikarar bara fýra artikulerað oyragass av. Í veruleikanum er talan um vælfunderaðar frasur, sum man skjótt kemur eftir, tá man hevur lært basalu vendingarnar at kenna.
“Tað verður ein avbjóðing” merkir, at politikarin er fullkomiliga í villareiði. Her er onki skil á í løtuni, men av tí at man sjálvur er høvuðsorsøk til tað, kann man ikki siga tað. Tá politikarar siga seg sjálvar hava avbjóðingar, merkir tað, at teir eru á katastrofukursi.
Eldrabyrða er eitt tað mest erliga politikaraorðið, og merkir, at tá tú gerst óarbeiðsfør/ur vegna aldur, eigur tú at umhugsa at gera samfelagnum eina stóra tænastu við at seta teg á ein tundurflaka og reka til havs.
Ivasamt og ivingarsamt eru orð, sum politikarar nýta at úttrykkja vónloysi og desperatión. Tá teir nýta hesi orðini, eru teir vísir í, at slagið er tapt.
Klokkuklárar mannagongdir eru kompleksur diffusitetur, og verður fyrst og fremst brúkt um tey ideal, man sjálvur ikki eftirstrembar, men vil geva úttrykk fyri at eftirstremba, fyri síðani at síggja burtur frá, tá tað verður aktuelt at íverkseta tey. Við øðrum orðum tað, sum ein andstøða vil hava eina samgongu at liva upp til, so leingi andstøðan ikki sjálv er samgonga.
“Í løtuni royna vit at mýkja støðuna”, verður stundum sagt við fjølmiðlar. Tað merkir vanliga “Gevið okkum frið eina løtu, meðan vit hótta dissidentarnar til at makka rætt”.
Nýskipan er eitt nógv brúkt orð í føroyskum politikki, serliga í løtuni, og tað merkir “broyting til tað verra”. Týdningurin kann variera nakað, og veldst um, á hvørjum øki nýskipað verður. Til dømis merkir Fiskivinnunýskipan, at Landskassin vil hava meira pening úr fiskivinnuni, pensiónsnýskipan at Landskassin vil gjalda minni pening út til pensionistarnar, og heilsunýskipan at seta ein stjóra omaná stjórarnar sum eru har frammanundan.
At sýna rættstundis umhugsni er kynstrið at duga at útseta deadline og samstundis á trúverdugan hátt at duga at burturforklára, at orsøkin til longdu freistina er ein onnur enn tíðarspilla.
Samleikaskjal, sí stjórnarskipan.
Samráðingar í politikarahøpi eru kaffiprát. Tá politikarar samráðast fyri at koma nakran veg, seta teir “realititets-“ frammanfyri samráðingar.
Stjórnarskipan merkir kasserað grundlóg, sum ikki er í gildi, og sum til tíðir er undir donsku grundlógini, og til allar aðrar tíðir eisini er undir donsku grundlógini, men sum skal eitast fyri at vera bæði yvir og við síðuna av donsku grundlógini, so leingi tað ikki verður avprøvað í praksis.
At kappingarførið skal betrast, merkir at verkafólkið skal hava minni í løn.
Tað skal loysa seg at arbeiða merkir, at tey sum ikki arbeiða eisini fáa minni at liva fyri.
Síggja tíðina ann merkir at stinga høvdið í sandin og vóna at støðan er ein onnur, tá høvdið kemur uppaftur.
So hava vit eina nýggja støðu er ein onnur orðing fyri at realitetirnir nokk skulu ganga upp fyri okkum, men inntil tá vilja vit hava frið til at ignorera teir.
Støðan er spent merkir at støðan ikki longur er spent, og at spenningarnir eru upploystir og ruðuleiki valdar. Hendan orðingin verður serliga brúkt um altjóðapolitikk – í gomlum døgum rópt “kríggj” –, men kann eisini lýsa heimligar kaotiskar tilstandir, í teimum førunum uttan vápnamegi.
Frasan Tað kanst tú (kanska) siga er ein innilig bøn til tann, tað verður sagt við, um ikki at tosa meira um tað.
Treytaleyst nærlagni er nakað vissar um at man vil útinna, líka inntil tað krevst.
At vit føra ein varnan fíggjarpolitikk verður sagt, tá politikararnir hava brúkt ov nógv til tey skeivu tingini og hava ringa samvitsku yvir tað. Tað sum teir vilja siga við hesum er, at gamaní hava teir brúkt ov nógvar pengar, men tú sum borgari fært altso onga gleði av tí.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Erik Hamrén verður nýggi landsliðsvenjarin hjá Íslandi. Tað skrivar felag hansara á Twitter.
Mamelodi Sundowns FC, har Erik Hamrén starvast í løtuni sum tekninskur stjóri, skrivar, at sáttmálin við Hamrén er slitin, tí at hann nú verður venjari hjá Íslandi, sum luttók í HM í Russlandi í summar.
Erik Hamrén er fyrrverandi svenskur fótbóltsleikari og hevur verið venjari hjá eitt nú AIK, Aab Aalborg, Rosenborg og venjari fyri svenska landsliðið.
Hamrén var venjari hjá Svøríki frá 2009-2016, og leiddi landsliðið til EM í 2012 og 2016.
Íslendska fótbóltssambandið hevur ikki váttað tíðindini enn, men sambært íslendska morgunblaðnum verður Hamrén avdúkaður sum nýggjur landsliðsvenjari á tíðindafundi hjá íslendska fótbóltssambandinum við Laugardalsvøllin í morgin.
Media Release:— Mamelodi Sundowns FC (@Masandawana) August 6, 2018
Mamelodi Sundowns have announced that their Head of Technical, Erik Hamren has been released from his contract to take over as the national coach of Iceland, which participated in the FIFA World Cup in Russia.
1of2...


text:
Høvuðsbroytingin við nýggju skipanini var, at vinnan sjálv skuldi fíggja inntøkutrygdina, sum áður hevði verið fíggjað úr landskassanum.
Stefan í Skorini legði hetta innslagið til rættis, og tosaði hann eisini við henda búskaparfrøðingin, yours truly.
Nýggj skipan fyri inntøkutrygd í fiskivinnuni
Sendingin var útvarpssending og tí einans ljóð. Eg havi til stuttleikar lagt nakrar myndir til ljóðið, tí so lærdi eg eisini at gera tað.
Skjølini í málinum og samrøðuni eru:
- Løgtingsmál 40/2010 við skjølum, herundir tilmæli frá vinnuumboðum, søguligt yvirlit og hagtøl
- Nevndarskjøl hjá Vinnunevndini
- Sáttmáli millum Reiðarafelagið og Manningarfeløgini
- Frágreiðing 2007 hjá Búskaparráðnum (Ella her: Yvirlit yvir frágreiðingar)


text:
Kunning
01. Okt 2011
Aldan arbeiðir við verkætlan "Hvør eri eg"Glaðan arbeiðir eisini við evninum, hvør eri eg, við at gera eina ættartalvu.Vit brúka fimleikahøllina mánamorgun kl: 09.45-10.35.Svimjing er...
les meir
Garðdagur
06. Sep 2011
Góðu foreldur, vit takka fyri ein góðan og hugnaligan Garðdag. sí myndir frá degnum, undir nýggjastu myndasavn, trýst á myndirnar so...
les meir
Garðdagur
23. Aug 2011
Garðdagur verður mikudagin 31. august frá kl. 15- 19 har foreldur, børn og starvsfólk hugna sær saman og samstundis rætta stovninum ein...
les meir
Summarfrí
07. Jul 2011
Vælkomin aftur úr summarfrí ;) Heimasíðan hevur ligið still í eina tíð, men nú er í lagi aftur !!og skjótt koma nýggjar myndir inn...
les meir
Summarútferð
03. Jun 2011
Hósdagin 23. juni, um viðrar er ætlanin at fara útferð við teimum stóru vøggustovubørnunum..Nærri kunning um hetta seinni ;) ...
les meir
Summarlega
11. Mai 2011
Týsdagin 17. mai til 18. mai fara vit á legu við skúlabørnunum til Elduvíkar Vit leiga ein buss sum stovnurin er við til...
les meir
Summarfrí 2011
28. Apr 2011
Stovnurin hevur stongt í viku 28 -29-30 frá mánadegnum 11. juli til 31. juli. Vit lata upp aftur mánadagin 01. august ...
les meir
Foreldragjald fyri 2011
04. Jan 2011
Tórshavnar kommuna hevur avgjørt at lækka foreldragjaldið fyri 2011 Kostnaðurin fyri eitt vøggustovupláss verður 2.357,-kr um mánaðin og kostnaðurin fyri...


text:
- Tíðindi, mentan og ítróttur
Hvørsmansrætturin býður tingformanninum ímóti
Tak niður
Poul Michelsen hevur fingið eitt tilmæli frá einum arbeiðsbólki, sum var settur at orða eina virkisætlan fyri ferðavinnuna, sum skal vera grundarlag undir einari tilgongd at menna ferðavinnuna í Føroyum. Páll á Reynatúgvu helt ognarrættin viga tyngri enn hvørsmansrættin á røðarapallinum í dag. Hann gjørdi púra greitt, at ognarrætturin skal virðast.
Einasti trupulleikin við hesum er, at í stjórnarskipanaruppskotinum verður hvørsmansrætturin raðfestur. Samgonguflokkarnir, sum Páll á Reynatúgvu sjálvur er partur av, hava gjørt semju um stjórnarskipanina. Har stendur: Íbúgvar landsins eiga rætt til at ferðast um sjógv og haga, tá ið tað ikki er fólki, fæi ella náttúru til ampa. Bárður á Steig Nielsen, løgtingsmaður, var skjótur at spyrja Páll á Reynatúgvu, um hann so ikki tekur undir við stjórnarskipanini.
Páll á Reynatúgvu sigur seg ikki vilja hava hvørtmansrættin úr stjórnarskipanini, men hann tekur ikki undir við einum treytaleysum hvørtmansrætti. Hann sigur, at semja má finnast um, hvør kann brúka hvørsmansrættin og undir hvørjum treytum. Hann heldur, at ein má skilja í millum virksemi, sum er vinnuligt og virksemi, sum ikki er vinnuligt, og at hvørsmansrætturin má fyrst og fremst vera fyri føroyingar, og ikki neyðturviliga fyri onnur, sum koma at vitja Føroyar.
Sí eisini


text:
Popputur fólkatónleikur ella fólksligur popptónleikur. Danny & The Veetos hava síðani 2013 verið eitt frískligt lot í føroyskum tónleiki, og teir hava gjørt og innspælt nakrar frálíkar sangir, sum føroyingar hava tikið til sín.
Danny & The Veetos hava hittað við sangum sum Sunnukvøld í Mai og Alright, og seinasta videoútspælið hjá teimum er sangurin Eg lítil var.
Danny & The Veetos eru framúr á palli, og í fjør høvdu teir eina fantastiska framførslu á Vágsbøi. Teir eru betri enn nakrantíð og eru til reiðar at taka landsins størsta tónleikatiltak einaferð afturat.


text:
Orð: Árni Andreasen
1. Tá eg sum barn við jólagávur spældi mær,
so vakurt og so hugnaligt alt var.
Í stovuni har inni, sum jólatræið stóð,
nú rennur fyri mær ein tíð so góð.
2. Á barnaárum ungum so spennandi alt var,
tá nissan kom við pakkanum hjá mær.
Tey blíðu barnaminni, fram renna fyri mær,
tá eg sum barn við jólagávur spældi mær.
3. Og ár tey eru gingin, nú spæla børn sum eg,
so glað tey eru, og tey minna meg.
Á jólaløtur saman við mammuni hjá mær,
og pápi kom við posa, sum nissan klæddur var.


text:
Orð: Óli Reinert
Lag: Sophie Hedvig Dedekam
1. Tú sál, sum kennir teg móða
og troytta av hesi verð,
vit eiga jú vinin góða,
sum Frelsari okkara er!
Hann geva kann hvíld og gleði
og mettar ta svongu sál,
hann finnist á nátt sum á degi;
hann eiga er hægsta mál.
2. Tú hjartað til jarðar mást boyggja,
heilt niður til Jesu fót,
og alt títt hugmóð má doyggja,
fyrst tá fært tú lív og mót;
hvíl so í Jesusar favni,
tí eingin er góður sum hann,
og prísa tá hansara navni,
sum sál tína metta kann!
3. Ta lukku, tín sál eftir tráar,
tær gevur ei henda verð,
tann sálin, sum Jesus tváar,
hon eina lukkulig er;
tey, Jesus her hava funnið,
tey vita, hann góður er;
í Jesusi hava vit vunnið
alt tað, sum vinnist her.


text:
- Tíðindi, mentan og ítróttur
Viðgera uppskot um veiðigjald
Vinnunevndin viðger í dag uppskotið frá landsstýrinum um veiðigjald, sum hevur samband við uppskotið um fiskivinnunýskipan, og uppskotið um at taka av avreiðingargjaldið fyri makrel, norðhavssild, svartkjaft og botnfisk í Barentshavinum.
Skotið verður upp at taka avreiðingargjaldið fyri at landa uttanlands av, tí tað er ikki sannlíkt, at skipini megna at fiska alla kvotuna av norðhavssild í ár. Móttøkuorkan á landi er skerd, m.a. tí at Varðin Pelagic brann í grund, og kvotan er eisini størri í ár.
Nakað er eftir av makrelkvotuni í ár, og ætlanin er eisini, at kvotan fyri 2017 kann flytast til næsta ár.
Reiðarafelagið, Numo, Maskinmeistarafelagið og Búskaparráðið eru biðin um at koma á fund í vinnunevndini at siga sína hugsan um uppskotini.
Landsstýriskvinnan í fíggjarmálum, Taks, landsstýrismaðurin í fiskvinnumálum og Vørn hava eisini fingið fundarboð frá vinnunevndini.
Fiskivinnunýskipanin er eisini á skránni fyri fundin hjá vinnunevndini í dag.
Sí eisini


text:
Snurk
Í 2007 byrjaði Snurk upprunaliga sum ein vælgerðarverkætlan, sum skuldi vísa á øll tey ungu heimleysu í Hollandi. Ístaðin fyri at gera eitt siðbundið samskiftisátak fekk Peggy og maður hennara Erik hugskotið, at tey vildu gera eina vøru, sum kundi seljast og harvið eisini útvega pening til felagsskapin SZN - The Dutch foundation for homeless youngsters. Hugskotið var at prenta myndir av pappkassum á seingjarklæðir, soleiðis at tað gav illusjónina av at sova sum ein heimleysur, nakað sum vaktið stóran ans og gav eitt avbera gott úrslit. Hetta elvdi til at parið brádliga sá møguleikar við at spæla enn meir við storytelling og myndaprent á seingjarklæðir.
Hugskotini koma allastaðni frá, men í mun til aðrar framleiðarar av seingjarklæðum til børn, tekur Snurk tey smáu í álvara, við at avmynda teirra dreymar um t.d. at vera ein rúmdarmaður, prinsessa, brandmaður o.s.fr. á ein meira búnan og stílreinan máta. Næstan øll settini eru t.d. heilt hvít við einum klárum prentið, sum passar væl inn í serstakliga norðurlendsk heim, har sjálvt barnakømurini gjarna mugu vera løtt og frísklig. Seingjarklæðini frá Snurk eru øll gjørd úr einari høgari bummullargóðsku við serstøkum myndaprentið í góðari sniðgávu. Hvørt tað einasta myndaprent gera tey sjálvið - Rúmdarmaðurin er t.d. gjørdur eftir tí upprunaligu NASA moon lander draktini, Sjórænarin í samband við búnarnir úr filminum Pirates of the Caribbean, Havfrúgvin út frá einari mynd av einum sporlið sett saman við einum sjálvseymaðum og perlubroderaðum yvirdeili og Ballett dansarinnan í samband við The Dutch National Ballet, sum hjálptið parinum við at velja eitt ballettskjúrt, og síðani var mynd tikin av einari ballett dansarinnu í skjúrtinum. Bara tað besta, hvør einstakur smálutur og mest lívliga er gott nokk, til at framleiða Snurk seingjarklæðir til børn og barnsligar sálir ;)


text:
Orð og lag: Charles Albert Tindley
Týtt: Flóvin Tyril
Upprunaheiti: We’ll understand it better by and by
1. Er enn myrk og trong hvør leið,
og vit skilja kunnu ei,
hvussu Gud man greiða alt
ígjøgnum lívsins trupla skeið;
eyga hans tó vakja skal
yvir okkum trútt og væl,
alt vit skilja skulu betur handan hav!
Niðurlag: Handan hav gyltu morgunstund,
tá øll tey frelstu savnast heim á fund,
allir spurningar tá finna svar og grund,
alt við skilja skulu betur handan hav!
2. Freisting, snerra mangan tók
okkum, so vár fótur ók,
framferð tankaleys og skeiv
meint í hjartarøtur reiv,
og vit undrast á, hví Gud
loyvir royndir, sváran lut,
men vit skilja skulu betur handan hav!


text:
U20-EM: Dávið Hentze millum teir bestu
Myndin omanfyri; bestu leikarar frá vinstru:
Dávið Hentze (Føroyar), Atli Fannar Petursson (Ísland), Samuel Novais (Luksemborg), Simao Novais (luksemborg) and Eric Weber (Luksemborg).
Eftir endahátíðina sunnudagin í Høllini á Hálsi, varð avdúkað hvørjir leikarar vóru valdir til teir bestu á teimum ymisku leikaraplássunum.
Tað vóru venjararnir hjá liðunum, sum valdu hesar leikararnar, og millum teir bestu var føroyski leikarin Dávið Hentze.
Hann var valdur sum besti áleypari, og hetta varð ein sera stórur heiður.
Harumframt varð hann valdur sum besti "local player". So samanumtikið ein sera góð kapping hjá Dávið.
Teir sum vórðu valdir, vóru hesir:
Besti hevari: Simao Novais, Luksemborg
Best diagonalur: Eric Weber, Luksemborg
Besti miðbolkkur: Atli Fannar Petursson, Ísland
Besti áleypari: Dávið Hentze, Føroyar
Besti libero: Samuel Novais, Luksemborg
Besti føroyski leikari: Dávið Hentze, Føroyar
Virðismesti leikarin: Samuel Novais, Luksemborg
Eisini dómararnir vóru heiðraðir eftir kappingina fyri gott arbeiði og fingu handað føroyskt páskaregg.
Mynd; dómarar og tekniski leiðari frá vinstru:
Carole Heep (Luksemborg); Peter Morell, Technical Director (Danmark); Grant Mcintyre (Skotland); Jón Ólafur Validmarsson (Ísland); Michael Andersen (Danmark) og Magnus Tausen, formaður í Flogbóltssambandi Føroya í føroyskum klæðum.


text:
Viðtøkur
§ 1
Navn felagsins er Hjartafelagið.
§ 2
Endamál felagsins er:
- At upplýsa og leiðbeina um hjartasjúkur, og eggja til fyribyrgingar av teimum, við at stuðla og seta í verk heilsufremjandi uppalingarvirksemi
- At røkja felags áhugamál hjá hjarta – og blóðrenslsjúklingum, við at veita stuðul og seta í verk tiltøk á økjum, sum almenna heilsuverkið ikki fevnir um
- At stuðla vísundaligari gransking av sjúkum í hjarta og blóðrensli, atvoldum teirra, fyribyrging og viðgerð
- At umboða Føroyar í útlendskum felagsskapum við líkum endamáli
§ 3
Einstaklingar, pør, stovnar og felagsskapir kunnu gerast limir í felagnum.
§ 4
Limagjaldið verður ásett á vanliga ársaðalfundinum fyri hvørt eftirfylgjandi roknskaparár. Roknskaparárið er álmannakkaárið. Roknskapurin skal grannskoðast av tveimum grannskoðarum, sum verða valdir á ársaðalfundinum.
§ 5
Felagið verður stýrt av eini 5 - mannanevnd, sum verður vald á ársaðalfundi. Ein nevndarlimur skal verða lækni. Formaðurin verður valdur einsæris á aðalfundi støk ár, fyri tvey ár. Hvørt ár standa 2 nevndarlimir fyri vali.
Á hvørjum aðalfundi verða valdir 2 eykalimir til nevndina. Nevndar – og eykalimir kunnu veljast aftur.
§ 6
Nevndin skipar seg við næstformanni og skrivara, og hevur heimild til at seta lønt hjálparfólk til at hava dagliga virki felagsins í hondum. Nevndarfundur skal verða hildin í minsta lagi eina ferð um ársfjórðingin, og annars so ofta sum tørvur er á.
§ 7
Hægsti myndugleiki felagsins er ársaðalfundurin, sum skal verða í februar mánaða, og lýsast 14 dagar frammanundan í føroyskum fjølmiðlum við hesi dagsskrá:
1. Val av fundarstjóra.
2. Frágreiðing formansins frá virki felagsin í farna árið.
3. Framløga og góðkenning av grannskoðaðum roknskapi.
4. Val av formanni.
5. Val av nevndarlimum og tiltakslimum.
6. Val av tveimum grannskoðarum.
7. Ásetan av limagjaldi.
8. Viðgerð av innkomnum málum.
9. Ymiskt.
§ 8
Mál, sum limir vilja hava viðgjørd á ársaðalfundi, mugu vera nevndini í hendi í seinasta lagi 8 dagar áðrenn aðalfundin. Á ársaðalfundinum ræður vanligur meiriluti. Atkvøðast kann við at rætta hondina upp, men verður tað kravt, skal atkvøðugreiðslan vera skrivlig.
§ 9
Eykaaðalfundur kann verða hildin, tá triðingur av limunum skrivliga ella meirilutin av nevndini krevja tað. Tað skal samstundis tilskilast, hvat eykaaðalfundurin skal verða um.
§ 10
Til lógarbroyting krevst, at tveir triðingar av teimum møttu limunum á ársaðalfundi ella eyka aðalfundi atkvøða fyri. Fæst ikki lógarbroyting á henda hátt, kann lýsast til nýggjan eykaaðalfund, og tá ræður vanligur meiriluti.
§ 11
Nevndarlimir fáa onga samsýning fyri nevndararbeiði. Í vanligum dagligum virki er nóg mikið at nevndarformaðurin skrivar undir brøv, men í størri peningamálum skal hann hava ein nevndarlim afturat sær.
§ 12
Hjartafelagið er óheft av serligum handilsligum áhugamálum, og ikki er loyvt at brúka navn felagsins í slíkum sambandi.
Nevndin kann í samband við einstøk tiltøk útvega sponsorar, og kunngera nøvn teirra.
§ 13
Avtøka av felagnum skal viðgerast á tveimum fylgjandi eykaaðalfundum, og skulu í minsta lagi 2 mánaðir liggja ímillum teir. Avtøkan er einans bindandi, um ¾ av møttu limum eru fyri, og tá mugu í minsta lagi ¾ av øllum felagslimum vera á fundi.
Er avtøka felagsins lóglig, skulu ognir felagsins fara til okkurt endamál, íð so nær sum tilber liggur tí, sum er nevnt í grein 2.
Við avtøku felagsins skal avgerðin um, hvaðar ognirnar skulu fara, leggjast fyri Føroya Landsstýri til góðkenningar.
Soleiðis samtykt á stovningarfundi í Tórshavn 17. februar 1986.


text:
Bárður Jákupsson - fernisering/
Leygardagin var fernisering í Steinprenti, tá nýggja framsýningin hjá Bárði Jákupsson lat upp. Talan er um eina sera fjølbroytta framsýning við vatnlitamyndum, málningum og steinprentum. Jan Andersson helt eina stutta røðu og takkaði Bárði Jákupsson fyri drúgva samstarvið millum grafiska verkstaðin og Bárð og grundleggjandi leiklutin í mun til at verkstaðurin varð stovnsettur í Føroyum.
Síðani hugleiddi Bárður Jákupsson um sítt listarliga útgangsstøði og segði, at myndirnar eru grundaðar á upplivingar, hann hevur havt í føroysku náttúruni - hetta er ikki nakað eg síggi, men nakað eg sá" segði listamaðurin millum annað og greiddi frá tá hann sum ungur drongur var til útróðrar og var meira hugtikin av sjónini av tindunum enn av sjónum. Hann helt sjálvur, at onkur av hesum upplivingum, skapini av tindunum onkursvegna situr eftir í hansara málningum. Bárður segði m.a., at systirin teknaði og at hann var inspireraður av henni. Hann greiddi frá, at einaferð var ein blettur komin á eina av hennara myndum, og hon var sera forharmað um blettin, sum hon helt oyðilegði ta fínu myndina. Tá hugsaði Bárður við sær sjálvum, at hann dugdi ikki at síggja, at myndin bleiv verri av blettinum, heldur hinvegin. Her eru myndir frá leygardegnum, sum eg og tey í Steinprenti hava tikið.


text:
TÍÐINDI
So er tað FK-kapping fyri eldru liðini
So er árliga FK-kappingin aftur. Í morgin (leygardagin 29. oktober) verður kappingin fyri eldru liðini. Kappingin verður hildin í Gundadalshøllini og í nýggja skúlanum á ...
G16 vunnu í vikuskiftinum
G16 byrjaði kappingarárið við fyrsta dysti ímóti ÍF í fimleikahøllini íFuglafirði.Ein sera spennandi dystur, sum endaði 3-2 til ÍF. Í vikuskiftinum leiktu G16 á Toftum ...
Dystarúrslit
Tá ið vit leika heimadystir er tað av stórum týdningi, at vit senda dómaraseðilin til FBF (ella lata hann inn til Tummas Óla) skjótast gjørligt. ...
U 19 dreingjalandsliðið úttikið
So hevur FBF úttikið U-19 dreingjalandsliðið, sum skal leika Norðurlandameistaraheitið í november. Kappingin verður hildin í Tórshavn (sí www.fbf.fo). Fleyr hevur fingið úttikið 3 leikarar. ...
Enn ein sigur til Eik-liga kvinnur okkara
Í dag leiktu okkara kvinnur ímóti ÍF. Um bert bleiv hugt at stigatalvuni átti Fleyr at vunnið, men tað jú ikki altíð tað er eitt ...
Eik-liga kvinnur møta ÍF í morgin kl. 14:00 í Gundadalshøllini
...
Gentur 14 vunnu ímóti ÍF - enn einaferð
Fleyr a møtti í dag enn einaferð ÍF í Fuglafirði. Okkara vunnu greitt 3-0. Dysturin var eyðmerktur við at okkara gentur høvdu góðar servur. 1. ...
U 19 landsliðið hjá kvinnum úttikið við 4 Fleyr leikarum
U19 landsliðið hjá kvinnum er nú endaliga úttikið og eru hesir Fleyr leikarar úttiknir: Bára Silvansdóttir Anja S. Danielsen Hanna Andriasdóttir og Judit Tummasardóttir ...
Fleyr - SÍ dystarfrásagnir
Fleyr - SÍ Eikliga kvinnur: Tað var heilt fitt av fólki, sum høvdu leita sær niðan í Gundadalshøllina, har Fleyr tók ímóti SÍ bæði hjá ...
2 x Fleyr ímóti SÍ í Gundadalshøllini kl. 14 og 16
Í morgin verða tveir týdningarmiklir dystir í Gundadalshøllini. Tá skulu okkara Eik-liga lið (bæði kvinnur og menn) leika ímóti SÍ. Hesir dystir plaga at verða ...
Venjingin hjá Gentum 12 er avlýst týsdagin 11. okt. (heystfrí).
...
Góður dagur í Eik-liguni
Gundadalshøllin var í dag karmur um tveir dystir í Eik-liguni. Hjá kvinnunum tóku vit ímóti Drátti og menninir tóku ímóti Mjølnir. Fleyr - Dráttur (kvinnur): ...
Fyrsti dystur hjá G14 við einum sigri
Fleyr hevur melda 2 lið til FM kappingina hjá Gentum 14 ár. Fyrsti dysturin bleiv leiktur í dag kl. 10:00 í Gundadalshøllini. Liðið í bólki ...
Dystarfrásagnir
Eik-ligan kvinnur 1. okt. 2011TB - Fleyr, 0-3 (4-25, 15-25, 16-25)Fleyrkvinnurnar í Eik-liguni settu hol á kappingarárið 2011/2012 leygardagin.Við nýggjum góðum leikarum frá KÍF, fóru ...
Møguleiki at royna nýggja Fleyr búnan
Seinasta kappingarár høvdu limir felagsins møguleika at ogna sær vælumtóktu "hettutroyggjurnar". Í ár verður møguleiki at ogna sær ein nýggjan venjingarbúna (langar buksur og jakka). ...


text:
Tað kann vera, at fleiri hugsa sum hon í Kastrup í dag, ið eg yvirhoyrdi siga við Jóhan Martin Christiansen listamannin, at henni neyvan tørvar at fara til framsýningina SPOR á Norðurbryggjuni, av tí at hon longu hevur sæð hana í Listasavninum.
Og tað skuldi mann kanska trúð - ikki minst av tí, at framsýningin hevur sama heiti sum tann, ið læt upp í Listasavninum í oktober í fjør. Men í veruleikanum er munurin rættiliga stórur millum ta framsýningina og so hesa, sum læt upp fríggjadagin á Norðurbryggjuni. Tað er hon bæði tí, at hølini hjá Norðurbryggjuni eru øðrvísi enn Listasavnið, men her eru fleiri nýggj verk við eisini,
Og tørvur er, tað kann eg siga alt fyri eitt, at síggja hesa framsýningina – hon skal síggjast bæði fyri síni góðu listaverk, men eisini fyri spennandi sporskiftið, sum kanska hómast í verkunum hjá Jóhan Martini Christiansen, sum mennast alla tíðina.
Framsýningin er í tveimum pørtum. Niðriundir hanga bæði tey stóru tekstilverkini, gipsverk og videoverkið og hetta rúmið tóktist eitt sindur fult, verkini mistu eitt sindur av tí stórsligna, sum tey høvdu á framsýningini í Listasavninum. Av tí, at sólin skein fagurliga allan ferniseringsdagin sást videoverkið ikki so væl, men tað er hinvegin inkorpererað á ein annan hátt mitt í framsýningini, sum virkar væl.
Tey stóru tekstilverkini vóru jú upprunaliga hugsað og gjørd til framsýningarrúmið í Listasavninum, har tey hingu einastandandi væl. Sum sagt tóktist rúmið eitt sindur trongari á Norðurbryggjuni, men har framsýningin missir eitt sindur av tí stórbæra, vinnur hon í tí intima. Áskoðarin kemur heilt tætt uppá verkini, ið eru koreograferað á dynamiskan hátt og býta rúmið upp í upplivingar. Tú sært bara ein part av framsýningini í senn og hetta gevur ger, at tú enn betur varnast teirra materialitet.
Hesa somu kensluna av dynamiskari koreografi og frásøgn fært tú ikki minst uppiá í framsýningini, har avbjóðingin við lágloftaða rúminum er loyst á framúrskarandi hátt við partvíst liggjandi og standandi/hangandi verkum við áhugaverdari ljósseting, sum leggur dent á nakað, sum er dynamiskt og í ferð við at henda beint nú.


text:
Jákup Lützen hevur fingið styrk frá Léonie Sonning grunninum/
Føroyski bratsjleikarin, Jákup Lützen hevur fingið styrk frá tí hámetta Léonie Sonning grunninum. Í gjár kunngjørdi sonningmusic.org móttakararnar av tí árliga Léonie Sonnings Musikstipendiat og millum teir tíggju móttakararnar er Jákup Lützen. Léonie Sonnings Musikstipendiat verða latin norðurlendskum tónleikaúrmlælingum á hvørjum ári. Stipendiatini kunnu ikki søkjast, Musikfonden avger hvør fær. Jákup Lützen er í solistaflokkinum á Kongaliga Danska Musikkonservatioriinum hjá Lars Anders Tomter. Hann turneraði við Gustav Mahler Jugendorchester í 2013 og árið eftir vann hann sær orkesturpláss í Copenhagen Phil. Tónaskaldið Sunleif Rasmussen fekk sama styrk í 1992, hann er í løtuni í ferð við at skriva eina bratsjsonatu til Jákup Lützen.


text:
-
1830 dage ago |
Tíðindi |
Oyvør |
0
Teknikappingin byrjar 19. oktober og heldur fram alla mentanarvikuna til og við fríggjadagin 25. oktober kl 18.00. Fýra virðislønir verða handaðar á bókasavninum mánadagin 28....
Les meiri »
-
1870 dage ago |
Tíðindi |
Oyvør |
0
Bókasavnið við Løkin skipar fyri nógvum tiltøkum undir mentanarvikuni í ár. Skráin sær soleiðis út: __________________ Leygardag 19. oktober – eftir familjutiltakið í...
Les meiri »
-
1958 dage ago |
Tíðindi |
Oyvør |
0
Næstan 3.000 hava sæð, 22 hava deilt og yvir 100 hava viðmerkt at teimum dáma boðskapin í seinasta uppslagnum á facebook-síðuni hjá Bókasavninum við Løkin. Og tølini hækka...
Les meiri »
-
1972 dage ago |
Tíðindi |
Oyvør |
0
Yvir 80 fólk vitjaðu Bókasavnið við Løkin hóskvøldið 23. mai, tá Edmund W. Joensen legði sítt fyrsta yrkingasavn Kalt kaffi fram. Tiltakið byrjaði og endaði við at Edmund...
Les meiri »
-
2013 dage ago |
Tíðindi |
Oyvør |
0
Í sambandi við at Eysturoyar dansifelag er vertur fyri LANDSDANSISTEVNUNI 2013, hava bókasavnið og Eysturoyar dansifelag gjørt eina forkunnuga framsýning á bókasavninum. Vit hava...
Les meiri »
-
2023 dage ago |
Tíðindi |
Oyvør |
0
Vegna Søvn Landsins hevur Landsbókasavnið ábyrgd av skipa yvirlit og hagtøl um føroyskar bókaútgávur. Hesin tíðindastubbin er av heimasíðuni hjá Landsbókasavninum. Í 2012...
Les meiri »
-
2028 dage ago |
Tíðindi |
Oyvør |
1
Eini 300 skúlanæmingar og lærarar, umframt nøkur fólk aftrat møttu til tiltakið tá Bókasavnið við Løkin lat framsýningina Bingjuboð upp í fagrasta veðrið í dag. Leiðarin...
Les meiri »


text:
Hilmar Jan Hansen 19.07.2009 (21:17)
Torkil vann Statoil Kring Føroyar
Eftir at hava verið næstfremstur tey bæði undanfarnu árini, skúgvaði Torkil Veyhe hesa ferð allan iva til viks og vann Statoil Kring Føroyar. Samlaða tíðin var seks tímar, 36 minuttir og níggju sekund, og hann var næstan hálvanannan minutt framman fyri nummar tvey, sum var Guðmundur Joensen, ið aftur var tveir minuttir framman fyri nummar trý, Árna Már Jónsson.
Eisini í liðkappingini var Torkil Veyhe sigursharri, tí saman við Guðmundi Joensen og Gunnari Dahl-Olsen mannaði hann Team GTG, ið endaði heilar 13 minuttir og 42 sekund framman fyri HFR Team, ið taldi ferfalda kappingarvinnaran, Hafsteinn Ægir Geirsson, og Árna Már Jónsson og Pétur Ragnarsson.
Hjá kvinnunum var Súsanna Skylv Sørensen tann einasta, ið gjøgnumførdi, og hon var sannførandi allan vegin gjøgnum kappingina ? við fleiri sterkum monnum aftan fyri seg. Gunnlaugur Jónasson vann veterankappingina framman fyri Andrass Joensen, og teir báðir vóru somuleiðis sera væl við í opnu kappingini.
Hesa ferð var Streymoyarteinurin ikki gjøgnumførdur, tí veðurlíkindini fyrr í dag vóru ikki serliga góð, so tí var bara ein paradusúkkling í Havnini og á Argjum, áðrenn formaðurin í mentamálanevndini hjá Tórshavnar kommunu, Jógvan Arge, kundi handa teimum bestu steyp, blómur og virðislønir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her